qundao/data-zh-poetry huggingface dataset:
为林执中赋茂林十咏 其九 松菊流芳
作者：王恭
朝代：明

琴边霜菊袭人芳，鸟外寒松落幔凉。若道丘园心赏薄，渊明何事忆柴桑。
为林执中赋茂林十咏 其二 方池霁月
作者：王恭
朝代：明

海云飞尽见冰奁，止水无声堕玉蟾。凉影满天秋袂冷，为谁遥夜独钩帘。
为林执中赋茂林十咏 其五 烹葵邀客
作者：王恭
朝代：明

竹里烹葵挂马鞭，松间敲火起孤烟。谁知半向林中榻，无限风流寄辋川。
为林执中赋茂林十咏 其八 蕉台夜雨
作者：王恭
朝代：明

云影蕉台秋气清，半檐凉雨夜深情。湘帘不卷犹残醉，遍向萧萧叶上声。
为林执中赋茂林十咏 其六 剪韭论文
作者：王恭
朝代：明

山盘霜韭夜中尊，细雨清灯竹下门。不是少陵才独健，暮云春树更谁论。
为林执中赋茂林十咏 其十 桑麻积翠
作者：王恭
朝代：明

半亩桑麻绕舍青，雨馀晴翠入閒庭。春来多少生生意，分付林扉昼莫扃。
为林执中赋茂林十咏 其四 梅边对易
作者：王恭
朝代：明

三绝韦编理尚玄，若为残帙究先天。卷帏坐对梅花月，悟得羲皇未画前。
为林执中赋茂林十咏·乔木新莺
作者：王恭
朝代：明

独树閒堂少四邻，东风黄鸟唤行人。若教飞上龙池柳，还忆家林薜荔春。海云飞尽见冰奁，止水无声堕玉蟾。凉影满天秋袂冷，为谁遥夜独钩帘。笑拂孤桐媚此君，似携馀兴度湘云。夕林径小人稀到，弹与辽天海鹤闻。三绝韦编理尚玄，若为残帙究先天。卷帏坐对梅花月，悟得羲皇未画前。竹里烹葵挂马鞭，松间敲火起孤烟。谁知半向林中榻，无限风流寄辋川。山盘霜韭夜中尊，细雨清灯竹下门。不是少陵才独健，暮云春树更谁论。花里春云拂树开，半林初日映寒苔。数声幽鸟啼来近，似惜红香落酒杯。云影蕉台秋气清，半檐凉雨夜深情。湘帘不卷犹残醉，遍向萧萧叶上声。琴边霜菊袭人芳，鸟外寒松落幔凉。若道丘园心赏薄，渊明何事忆柴桑。半亩桑麻绕舍青，雨馀晴翠入閒庭。春来多少生生意，分付林扉昼莫扃。
为樵僧赋閒云轩
作者：王恭
朝代：明

城郭纷纷静者稀，野云多恋定僧衣。依微乍入灵花去，潇散仍随法雨飞。心寄虚空忘色相，身将生灭悟禅机。世人未识孤寒意，遥听经声礼翠微。
为浮丘郑助教之子矿题山水扇头
作者：王恭
朝代：明

桥门博士本忘机，柿叶房深隐翠微。好是白云携不去，朝朝飞上老莱衣。
为游道人书栖真图
作者：王恭
朝代：明

尘外俱太古，尘内多浇漓。夜即吸沆瀣，晨将弄参差。恬然不婴物，至道其无为。
为潘序班伯时书渊明漉酒图
作者：王恭
朝代：明

酒漉乌中不用篘，醉来身外更何求。黄花栗里秋光满，好是无心见督邮。
为灵武王孟扬题水墨扇头
作者：王恭
朝代：明

飞步凌翠微，竦身出林杪。孤笑不可攀，云边数峰小。
为郑可久题漫士画
作者：王恭
朝代：明

龙门画史多神墨，纷纷见者谁能识。自从走马入鸾坡，片纸人间求不得。高堂素壁洒林泉，王屋嵩丘远岫连。对榻长飞洞庭雨，开檐欲放苍梧烟。玉融才子中林士，脱落尘机爱山水。想是龙门大醉时，挥霍含毫为君起。猿鹤山中那可招，暂时看画忆渔樵。长安莫道终南近，自古云林远市朝。
为郑彦林题渔樵耕牧四画
作者：王恭
朝代：明

腊雪飞花溪正寒，短篷孤棹兴漫漫。莫怜公子鱼须笏，换与沧浪一钓竿。谷口云深夕磬微，隔林樵唱数声稀。兴来一片松萝月，长为清光入夜归。三亩谁同荷篑心，一瓢聊隐在山阴。晚来醉倒柴桑酒，不省门前春水深。踯躅花残野水生，閒吹芦管应同声。草衣不带新丰雨，高卧云根听犊鸣。
为郑彦林题渔樵耕牧四画·其一
作者：王恭
朝代：明

腊雪飞花溪正寒，短篷孤棹兴漫漫。莫怜公子鱼须笏，换与沧浪一钓竿。
为郑彦林题渔樵耕牧四画·其三
作者：王恭
朝代：明

三亩谁同荷篑心，一瓢聊隐在山阴。晚来醉倒柴桑酒，不省门前春水深。
为郑彦林题渔樵耕牧四画·其二
作者：王恭
朝代：明

谷口云深夕磬微，隔林樵唱数声稀。兴来一片松萝月，长为清光入夜归。
为郑彦林题渔樵耕牧四画·其四
作者：王恭
朝代：明

踯躅花残野水生，閒吹芦管应同声。草衣不带新丰雨，高卧云根听犊鸣。
为郑浮丘题花鸭
作者：王恭
朝代：明

曲栏斗罢欲离群，还忆吹香几上闻。积水天池非不到，野塘寒苇月纷纷。
为醉樵书水墨扇头
作者：王恭
朝代：明

入山不辞遥，爱此泉萝僻。悠然与心期，孤云澹而白。谷神养玄牝，应寂了空色。思与静者谐，投踪寄苔石。
为陈安素题洞玄子所寄墨梅
作者：王恭
朝代：明

江郭遥闻鹤上笙，也将仙墨寄多情。相思几度閒花落，厌听孤城一笛声。
为陈必宗题高漫士山水
作者：王恭
朝代：明

水墨不求似，意在丹青表。前朝独数僧匡然，后有方壶可同调。龙门此日发天机，挥霍霜毫亦神妙。遥林积水湛清晖，金削芙蓉连翠微，中有白云朝暮飞。云飞尽逐青山去，山灵笑谢红锦衣。主人原是幽栖者，乔木苍苍此山下。我亦沧波淡荡人，醉里閒寻有声画。
为陈必尚题山水图
作者：王恭
朝代：明

太常积飞翠，朝夕侵我庐。严公湖上水，色映灵台虚。雁峰屋上三山峭，散帙鸣琴亦高妙。半榻閒云鹤梦醒，一帘初日藤花笑。顾余性癖爱清晖，终日相过尽醉归。几度离家声别调，何时恩许卸朝衣。黄花九月高楼酒，无那明朝又分手。座中应感去年人，马上空攀未霜柳。酌酒看山兴暂同，君家兄弟气如虹。萍踪自愧无南北，聊寄相思水墨中。
为陈石田题雪窗悬崖双清图
作者：王恭
朝代：明

丛竹香深蕙草寒，孤高遥在翠微间。上林何限看春客，未借金梯此再扳。
为陈谷骏赋东墅閒居
作者：王恭
朝代：明

习静何须隐翠微，一閒心远便忘机。窗临绝屿云来近，门掩荒洲客到稀。禾黍露寒秋酿熟，兼葭霜冷夜渔归。知君悟得幽栖趣，却向清时■布衣。
为高延礼书秋荷鹡鸰图
作者：王恭
朝代：明

双影萧萧镜水清，露荷遥夜落秋声。西风野照荒原夕，谁念孤飞忆弟兄。
为高景度题山水
作者：王恭
朝代：明

盘石垂萝野翠分，半山啼鸟坐来闻。上林春物遥相待，何事将心寄白云。
为高漫士题支离傲世图
作者：王恭
朝代：明

南苑芳菲雨露新，空山寂寞独离尘。也知樗散非时用，却倚云林冷笑春。
为高漫士题方壶效米小景
作者：王恭
朝代：明

暮云春树意俱閒，鹤上瑶笙去不还。梦觉屋梁残月曙，半帘空翠米家山。
久雨后湖堤散步偕三同志
作者：王恭
朝代：明

湖上雨新晴，相将著屦行。葛衣沾野色，纨扇引波声。吟响鱼皆听，机忘鸟不惊。隔林村路晚，归兴月初明。
九峰贞隐卷为道人游月窗作
作者：王恭
朝代：明

君不见闽关西来剑水东，连峰九个青芙蓉。吾师若个峰头住，物表孤高淡忘虑，三花五粒常满树。焚香阅遍五千言，云笈七签玄又玄，太素既雕师自然。庄周列子书满箧，宴坐丹房不交睫，霞步云裾风猎猎。大道窅窅复冥冥，神谷不死忘我形，泥丸宫中可通灵。世人习隐只是隐，饮酒何曾悟玄牝，尘劫纷纷师一哂。
九日
作者：王恭
朝代：明

落叶满秋山，亲朋杳霭间。江村多雨外，世难几人还。白发偏能长，黄花好是閒。聊将一杯酒，暂尔解离颜。
九日
作者：王恭
朝代：明

落叶满秋山，亲朋杳霭间。
江村多雨外，世难几人还。
白发偏能长，黄花好是闲。
聊将一杯酒，渐尔解离颜。
九日凤山载酒
作者：王恭
朝代：明

九日凤山路，登临喜盍簪。风飘乌帽落，云度菊杯深。树色残孤笛，鸿声带远砧。醉来同藉草，不觉夕阳沈。
九日宴集盘石得诸商
作者：王恭
朝代：明

飙号大野萧，索如孟诸落。日送飞鸿千，岩寒木疏置。酒登啸台举眸极空虚酣歌醉。仙菊列坐飘长裾身寄猿鸟外。神游元化初飞声瑶池凤远致。麻姑书遥海上孤月寒潮带。归鱼天空百，泉响独鹤哀。有馀不见松，柏路苍苍闭。玄庐谁知委，运去千载随。荒墟且复酌，美酒挥刀脍。双鱼。人生非乔松，不饮当何如。
九日燕集题高牧隐清晖楼画壁
作者：王恭
朝代：明

我昔大醉清晖楼，烛前醉眼如沧洲。九华五老将心远，七泽三湘随梦流。湘纹卧簟清如水，纨扇平头小奴子。黄叶声声枕上来，白云片片床前起。酒醒楼扉曙月凉，青绫犹觉茝兰香。向来水木通幽处，始悟丹青落醉乡。兹晨看画重携兴，更喜仲容初战胜。黄门给事此同游，玉堂待诏曾留咏。九月黄花酒满槽，主人洗盏客持螯。风流笑傲清晖里，到处争传牧隐高。
九月一日过崇信兰若
作者：王恭
朝代：明

荒山响清梵，竟日无行迹。释子支遁流，相逢澹空寂。云归天际閒，鸟度林中夕。境净秋色多，心远群机息。妙契两忘言，微钟出萝薜。
九月二日见菊蕊尚青偶赋
作者：王恭
朝代：明

野杖闲行过短篱，叶间青蕊尚开迟。年年九日龙山会，恨杀黄花未满枝。
九鹭鸶
作者：王恭
朝代：明

属玉何翻翻，群飞向空阔。非无霄汉心，暂尔弄流沫。绿水几片云，青山半行雪。有时寄芦花，相将乱明月。此鸟清臞绝世尘，往来烟波不属人。若教尽逐鸳鸾去，谁共沙头鸥鸟亲。
书三山奇观图
作者：王恭
朝代：明

七闽山水多奇胜，秦汉封疆古来盛。无诸建国何英雄，赤土分茆于此中。荒城野水行人度，细柳青榕旧宫路。浮世空歌逐鹿时，断矶不辨屠龙处。忽从图画见三山，正在无诸故垒间。丽谯官署人烟积，塔庙琳宫野照閒。琳宫塔庙相辉映，平远清泠海天迥。落叶霜传鸟外钟，垂萝月隐烟中磬。东城西郭骑纷纷，旌节朝朝候使君。谁拂尘衣访仙迹，独淩三岛望孤云。
书三山造士刘恒哲挹翠轩
作者：王恭
朝代：明

三山苍苍冶城里，楼台十万歌钟起。君家正在冶城西，门对千峰翠如洗。黛色空濛连翠微，和烟著雨又霏霏。澹随野鸟偏宜梦，浓带孤云欲染衣。日出尘歊满城陌，羡君开帘见山色。九衢鞍马市声喧，羡君游心竹素园。君莫爱张仲蔚，遁迹空山避朱绂。君莫爱陶弘景，自甘泉石烟霞病。五岳名山竞远寻，那知城市有山林。泮池来往堪乘兴。终是云霄万里心。
书上清方壶醉墨山水
作者：王恭
朝代：明

林下多白云，溪口饶水木。长啸鸾鹤群，翛然在空谷。悠悠山色闲，浩浩波光绿。寄醉墨壶中，惟应道机熟。
书乐邑长史高凉黄公性成六平清致
作者：王恭
朝代：明

轩丘之人何坦荡，奋身拟在萧曹上。三语曾闻作掾名，一言尚遇知音赏。谁云枳棘不栖鸾，暂屈长才向小官。月俸持还酒家去，春衣犹似帝京寒。六平峰下开仙馆，案牍閒时任萧散。南涧飞泉卧内清，西林爽气朝来满。自从下马少鞭笞，邻邑争传赞画奇。遂使郎官唯坐笑，每逢才子即联诗。有时独上横琴石，万水千峰起遥忆。金马长悬魏阙情，铜鱼不记乡山色。南营考绩待朝天，莫笑行囊但一钱。应知太史求循吏，籍籍声名继颍川。
书云山小景
作者：王恭
朝代：明

岩壑昨夜雨，千峰霁朝色。白云何方来，相对澹孤寂。人烟带长林，僧宇邻蛟室。落景天际帆，青山鸟边宅。思同静者论，相期在萝薜。
书云山小景
作者：王恭
朝代：明

远树绿依依，澄江去棹微。人烟连极浦，僧舍对残晖。山迥云来白，林深客到稀。红尘多少事，即此可忘机。
书云山小景
作者：王恭
朝代：明

野杖閒行日未曛，商歌休思世人闻。生平最是知心物，祗有青山共白云。
书云山小景
作者：王恭
朝代：明

野杖闲行日未曛，商歌休使世人闻。生平最是知心者，秪有青山共白云。
书倪氏经锄堂
作者：王恭
朝代：明

西邻无牛长苦辛，东邻多牛今家贫。儿孙生小不识字，头白终为畎亩民。君家累叶皆儒雅，岂学邻翁但耕稼。数亩荒畦手自锄，一卷遗经坐仍把。厨中有粟床有书，万事浮云心澹如。向人懒掉仪秦舌，避世翻轻沮溺徒。方今圣代多推毂，玉帛戋戋贲幽谷。我亦休耕汶上田，与尔相期在乔木。
书冯公肃耕读小景
作者：王恭
朝代：明

垂萝云捲读书声，谷口人稀晚自耕。不见五陵松柏外，秋风离黍故宫情。
书周造士扇头
作者：王恭
朝代：明

极浦澹远姿，遥峰写修书。清晖袭房栊，缃帙生华滋。嘉尔日在泮，还山仍下帷。唯应结幽兴，与我琴心期。
书周造士扇头
作者：王恭
朝代：明
体裁：古风

极浦澹远姿，遥峰写修眉。清晖袭房栊，缃帙生华滋。嘉尔日在泮，还山仍下帷。唯应结幽兴，与我琴心期。
书四爱图
作者：王恭
朝代：明

内史风流逸思多，黄庭读罢兴如何。道林祗解怜鹰鸟，未胜临池独爱鹅。放鹤亭边月影凉，六桥行处见微霜。瘦筇不过钱塘水，只对梅花嗅冷香。种藕池边秋草深，朱华曾此遇知音。只今惟有濂溪水，照见千秋万古心。南宋诸陵草树秋，尚怜太史旧风流。如今九畹青青色，正在湘潭雨里愁。
书四爱图·其一
作者：王恭
朝代：明

内史风流逸思多，黄庭读罢兴如何。道林祗解怜鹰鸟，未胜临池独爱鹅。
书四爱图·其三
作者：王恭
朝代：明

种藕池边秋草深，朱华曾此遇知音。只今惟有濂溪水，照见千秋万古心。
书四爱图·其二
作者：王恭
朝代：明

放鹤亭边月影凉，六桥行处见微霜。瘦筇不过钱塘水，只对梅花嗅冷香。
书四爱图·其四
作者：王恭
朝代：明

南宋诸陵草树秋，尚怜太史旧风流。如今九畹青青色，正在湘潭雨里愁。
书墨竹二首
作者：王恭
朝代：明

何处动秋声，摵摵筼筜玉。遥夜清不眠，怀人在空谷。㲯毵翡翠羽，错落珊瑚枝。凤鸟久不至，琼箫空自吹。
书墨竹二首·其一
作者：王恭
朝代：明

何处动秋声，摵摵筼筜玉。遥夜清不眠，怀人在空谷。
书墨竹二首·其二
作者：王恭
朝代：明

㲯毵翡翠羽，错落珊瑚枝。凤鸟久不至，琼箫空自吹。
书墨菊
作者：王恭
朝代：明

翠叶迎晚烟，黄花过秋雨。我思柴桑人，西风但延伫。
书宋儒陈烈官诰后
作者：王恭
朝代：明

吾爱陈夫子，名高庆历中。官卑心独古，迹遁道弥通。屡荐金门剡，难羁璧水铜。七闽沾化雨，百代仰儒风。芸阁丝纶在，芹宫祀享同。云孤怜故物，应复继高踪。
书少尹陈思孝松庭清晓卷
作者：王恭
朝代：明

官署双松何彩翠，吏散人稀苔满地。独坐松间是阿谁，才子风流太丘裔。薄晓松枝清露繁，公庭无讼寂无喧。常思佐理苏民瘼，不分端居愧主恩。乃翁倜傥龙头客，曾事先皇佩铜墨。京使争传德政碑，邑人共说郎官泽。枯鱼肆索几何时，倏尔空愁风树悲。莫言累叶仍州县，九棘三槐应有期。
书山水图为希召作
作者：王恭
朝代：明

绿树村边茆舍，暮云江上渔舟。白发青山归去，玉堂金马悠悠。
书岱峰先墅卷为邑曹掾陈氏作
作者：王恭
朝代：明

岱山连云转林麓，中有山人旧书屋。春风独树孟家邻，垂萝野鸟愚公谷。山人去后馀泉扃，落木寒猿那可听。阶藓犹存故行迹，檐峰不改别来青。后人戚戚悲霜露，竟日凄凄感风树。啼鸟空闻返哺声，白云况是关心处。寸禄休嗟名位卑，多才又喜际明时。萧曹事业应须继，林壑光辉会有期。
书延平王将军闽山胜览卷
作者：王恭
朝代：明

远携兵印镇南州，山水青青马上游。玉帐醉看华顶溜，雕弓閒挂剑潭秋。双溪树底泉声合，九曲花边瘴雨收。自是承平多胜事，七闽应许擅风流。
书建宁守宣城苪公敬亭山房
作者：王恭
朝代：明

宛陵南面敬亭峰，山水青青思万重。雪霁双溪寒对酒，风来远岫夜鸣松。窗临太白看云处，门对玄晖玩世踪。闻道一麾今出守，未应林下独从容。
书怀寄所知
作者：王恭
朝代：明

孟冬天气肃，北风何凄凉。引领望江介，凝霜沾我裳。非无越乡感，别久以为常。终怀首丘念，欲往川无梁。越鸟辞旧林，燕禽正南翔。清川去悠悠，离心日已长。盛年不再至，玄鬓忽已霜。驾言适皇邑，远结金与张。片言不合意，东还守空堂。因书诉知己，恨恨中自伤。
书怀简刘大
作者：王恭
朝代：明

客庭风雨似秋天，转忆浮生事渺然。病发到来同落叶，故园归去是何年。凄凉尘梦遥钟外，迢递乡心夕鸟边。萍水不堪流浪远，此行偏动故人怜。海上残春积雨香，旅怀谁为落花伤。未须对酒惊蓬鬓，且喜移家近草堂。匹马寒原香渐远，百虫孤馆夜偏长。太常峰顶闲宵月，尽付离人照断肠。
书怀简刘大·其一
作者：王恭
朝代：明

客庭风雨似秋天，转忆浮生事渺然。病发到来同落叶，故园归去是何年。凄凉尘梦遥钟外，迢递乡心夕鸟边。萍水不堪流浪远，此行偏动故人怜。
书怀简刘大·其二
作者：王恭
朝代：明

海上残春积雨香，旅怀谁为落花伤。未须对酒惊蓬鬓，且喜移家近草堂。匹马寒原香渐远，百虫孤馆夜偏长。太常峰顶闲宵月，尽付离人照断肠。
书扇头
作者：王恭
朝代：明

茅屋垂萝野烟，青山独树凉蝉。白首岂能忘世，桐江未胜滋泉。
书新宁高鲁仲心远堂
作者：王恭
朝代：明

门外有人事，门里无俗声。超然心境静，邈尔尘虑清。宛如林下安禅客，身寄蒲团意空寂。又如仙客味丹经，玄牝门中澹而嘿。有时拂几独鸣琴，希声忽度缁帷林。猗兰掩抑东归思，沂泗春波千丈深。横经只在閒堂里，浩荡真源了无际。卧想羲皇轩后时，坐梦无怀葛天氏。松桂青青半占山，泮林多暇日应还。谁知一片灵台曲，更在孤云杳霭间。
书方壶清响生琳琅
作者：王恭
朝代：明

鹤上瑶笙去不还，却留仙墨在人间。秋风更洒筼筜玉，犹似凌云响佩环。
书朱氏家藏墨竹
作者：王恭
朝代：明

丛色脩脩覆石根，春风曾见长儿孙。清时好制虞庭乐，何事青青老故园。
书朱氏家藏画鹰
作者：王恭
朝代：明

一别长杨脱锦绦，秋风閒立气偏豪。纷纷野雀休惊啅，自向山林惜羽毛。
书李白问月
作者：王恭
朝代：明

银瓮閒倾采石春，水天凉月夜无尘。如何翠辇西行处，凝碧池头照别人。
书松陵夏尚忠王明府道斋故人也明府绘望云图令其子归遗之索余题其上
作者：王恭
朝代：明

毗陵客舍洮湖里，乡心祗忆吴江水。关门千树别来青，笠泽孤云望中起。孤云迢递故乡山，也似梁公马上看。肤寸任随零雨散，飞扬还带莫天寒。看君已抱连城璧，何事犹怀兔园笔。朝饭歌残苜蓿盘，春衣梦绕斑烂色。王郎此去揖清芬，明府缄书远念君。他时好在青云上，回首姑苏是白云。
书林二宅洋江春晓图
作者：王恭
朝代：明

东风閒飏薜萝衣，水国苍茫共掩扉。砧杵晓声寒外尽，关河春色鸟边归。丛兰露下湘魂远，深树云来楚望微。惟羡长吟北窗里，风流宁减谢玄晖。
书林景时墨竹二首·其一
作者：王恭
朝代：明

水墨扫金错，每惜柯丹丘。鹘兔互起落，复爱文湖州。吴兴老人已仙去，纷纷作者谁能悟。石室流芳何处寻，壶丘羽客心偏苦。虚白子，通仙灵，三湘雨色閒青青。皆山樵人酒半醒，晚风吹梦秋冥冥。明朝飞上君山去，一曲璚箫龙为听。楚山脩玉淩云起，影落谁家画屏里。断粉残香夜不收，寒枝只是生秋米。多情遗牒度湘皋，别有篬筤节更高。为君饮尽上池水，看此毵毵长凤毛。
书林景时墨竹二首其一
作者：王恭
朝代：明
体裁：古风

水墨扫金错，每惜柯丹丘。鹘兔互起落，复爱文湖州。吴兴老人已仙去，纷纷作者谁能悟。石室流芳何处寻，壶丘羽客心偏苦。虚白子，通仙灵，三湘雨色閒青青。皆山樵人酒半醒，晚风吹梦秋冥冥。明朝飞上君山去，一曲璚箫龙为听。
书林景时效米老
作者：王恭
朝代：明

云雨时青枫，寒山野望中。谁将醉时墨，遥寄米家风。
书林良箴云山幽隐图
作者：王恭
朝代：明

沧江湛回流，野树带远色。白云东山来，雅与幽兴集。静抚丘中琴，时散林下帙。余亦淡荡人，相期此投迹。
书柯丹丘墨竹并古木幽篁
作者：王恭
朝代：明

凤箫吹断夜初澄，云叶离披玉露凝。绝胜洞庭凉月曙，数声瑶瑟度零陵。孤根曾是老风烟，直节从教雨露偏。忆得乐游原上路，汉陵千树也萧然。
书柯丹丘墨竹并古木幽篁·其一
作者：王恭
朝代：明

凤箫吹断夜初澄，云叶离披玉露凝。绝胜洞庭凉月曙，数声瑶瑟度零陵。
书柯丹丘墨竹并古木幽篁·其二
作者：王恭
朝代：明

孤根曾是老风烟，直节从教雨露偏。忆得乐游原上路，汉陵千树也萧然。
书梅江陈汝畴家藏古画
作者：王恭
朝代：明

吴丝半幅无全缕，越树淮云楚天雨。兵燹流传不记年，丹青漫灭空存古。绝壁连峰窈窕间，剑门迢递对荆关。疏钟远火褒斜谷，落叶秋风子午山。西游去去羁尘绶，草衣笋笠今何有。箕山不见弃瓢人，渭曲难逢钓鱼叟。君家父子爱林丘，静里乾坤不著愁。南塘耕毕閒看画，醉倚千金水上楼。
书梅花双雀
作者：王恭
朝代：明

几欲衔环去，天寒旧路迷。梅边偶相得，并作一枝栖。
书水墨图
作者：王恭
朝代：明

岚岭閟幽搆，清晖长在门。閒寻鬼谷隐，杳霭迷仙深。灌木递葱茜，飞萝垂可扪。豁然心境异，邈尔朝市喧。苔际坐亭午，微飙散氤氲。潭清浣予衣，蕺芳佩兰荪。绿水深见底，澄明瑩心魂。孤云石上起，与尔俱无言。
书水墨图
作者：王恭
朝代：明
体裁：古风

岚岭閟幽搆，清晖长在门。閒寻鬼谷隐，杳霭迷仙深。灌木递葱茜，飞萝垂可扪。豁然心境异，邈尔朝市喧。苔际坐亭午，微飙散氤氲。潭清浣予衣，蕺芳佩兰荪。绿水深见底，澄明莹心魂。孤云石上起，与尔俱无言。
书江山别意图送羽人还神乐观
作者：王恭
朝代：明

羽人何处去，归事玉宸君。飞佩花间别，横箫鹤上闻。过关闽树断，絓席楚江分。想到斋宫夕，圜丘候五云。
书沧州翁家藏高漫士山水图
作者：王恭
朝代：明

草屋带沧波，连峰扫黛蛾。路疑盘谷入，门讶辋川过。野杖依松桂，春衣换薜萝。弄琴鱼鸟近，卷幔水云多。机静都忘世，槃成遂永歌。纷纷人代里，缨冕欲如何。
书海棠禽
作者：王恭
朝代：明

袅袅棠梨枝，珍禽啄花去。一片落长门，思君恐迟暮。
书渔樵耕牧四画
作者：王恭
朝代：明

扁舟夜唱沧浪曲，朝饭兰皋爨湘竹。垂杨轻拂鲤鱼风，千丈春潭晓未绿。日暮双双得紫鳞，渔家生计任长贫。豪门绮席银丝脍，愧尔渔郎多苦辛。山人岂是悠悠者，何事樵歌孟诸野。萧条茆舍住寒村，生小何曾识县门。东邻作商走风雪，西家为郎叹离别。人生未必胜樵夫，朝朝暮暮对妻孥。石田新雨苔花碧，禾黍秋香百馀石。谁教酿作瓮头春，醉里看山了残帙。读书何必问时清，纵有荒年莫废耕。鹿门精舍青山里，春去秋来无宦情。耕童生小无所知，惯骑牛背度晴陂。横吹紫竹无宫调，笑杀五陵游侠儿。荒林野水凉萧瑟，山叶吹霜鸟边落。信陵坟上草青青，几见残碑砺牛角。
书渔樵耕牧四画·其一
作者：王恭
朝代：明

扁舟夜唱沧浪曲，朝饭兰皋爨湘竹。垂杨轻拂鲤鱼风，千丈春潭晓未绿。日暮双双得紫鳞，渔家生计任长贫。豪门绮席银丝脍，愧尔渔郎多苦辛。
书渔樵耕牧四画·其三
作者：王恭
朝代：明

石田新雨苔花碧，禾黍秋香百馀石。谁教酿作瓮头春，醉里看山了残帙。读书何必问时清，纵有荒年莫废耕。鹿门精舍青山里，春去秋来无宦情。
书渔樵耕牧四画·其二
作者：王恭
朝代：明

山人岂是悠悠者，何事樵歌孟诸野。萧条茆舍住寒村，生小何曾识县门。东邻作商走风雪，西家为郎叹离别。人生未必胜樵夫，朝朝暮暮对妻孥。
书渔樵耕牧四画·其四
作者：王恭
朝代：明

耕童生小无所知，惯骑牛背度晴陂。横吹紫竹无宫调，笑杀五陵游侠儿。荒林野水凉萧瑟，山叶吹霜鸟边落。信陵坟上草青青，几见残碑砺牛角。
书渔樵耕牧四画其二
作者：王恭
朝代：明
体裁：古风

楚山脩玉淩云起，影落谁家画屏里。断粉残香夜不收，寒枝只是生秋米。多情遗牒度湘皋，别有篬筤节更高。为君饮尽上池水，看此毵毵长凤毛。
书溪山林薮图
作者：王恭
朝代：明

花溪过残雨，隐处青苔纹。松栝逗天影，萧萧鸾鹤群。以言丘中赏，遗身寄孤云。金梯与神遇，华顶青氤氲。
书漫士为陈拙脩绘沧洲别墅
作者：王恭
朝代：明

金堤沙北镜湖东，前窥筹岭后炉峰。沧洲老人年七十，朝朝宴坐于其中。葛巾竹杖何萧散，卧爱清晖不知晚。魏阙青云梦里过，谢池碧草吟中满。五岳仙游去路深，击鲜子舍费千金。如何白发沧洲上，野鹤閒云一片心。龙涎酒盏鸬鹚勺，远胜仙家大玄酪。送客天明水鸟啼，弹弦夜静檐花落。龙门高士扫新图，挥霍霜毫倒墨壶。京国浮丘亦知己，题诗早晚寄东湖。
书灵山法堂
作者：王恭
朝代：明

香台隐鹫峰，钟声云萝深。半壁见灯影，虚空闻梵音。忍草被幽石，灵花曜阳林。唯应虎溪水，可以清尘心。
书王孙射雁图
作者：王恭
朝代：明

锦袍朱帽绿弓弦，却射飞鸿灞水边。不识柳林关外路，白狼黄鼠满秋田。
书王明府家庆
作者：王恭
朝代：明

几年戎马怅分飞，此日君恩赐独归。张掖寒云行处满，鲁城霜雁别来稀。西江买棹寻花县，南国趋庭换绿衣。官满他年应昼绣，吴门乡树碧依依。
书王景撝丽泽书室卷
作者：王恭
朝代：明

东邻贩缯为贾衒，西邻握笔趋州县。北邻金多家富豪，笑我儒生事书卷。君家住近翠微峰，屋里芸香户外松。朝经暮史有馀暇，饮水曲肱无戚容。永日垂帷坐佔毕，复喜朋来同散帙。活水旁通丽泽回，真源直向灵台出。逐句寻章失本真，端居谁复贯天人。鸢飞鱼跃无穷趣，云淡风轻总是春。以兹学究幽玄理，浩气弥浸小天地。四壁犹堪薄万钟，一瓢自可轻千驷。开门合屿带壶山，一片清晖几席间。家僮洗砚沧浪近，稚子晒书篱落閒。阿翁今年七十五，鹤发飘然映章甫。绣衣骢马焕林泉，禅室香床度花雨。綵服翩翩日过庭，羡君容鬓未星星。常因益友开三径，不负传家教一经。自愧贫居破茅屋，土中白蚁何其毒。万卷床头一蠹休，明日从君借书读。
书琴高跨鲤图
作者：王恭
朝代：明

焚香礼瑶席，远望空悬伫。翩翩列仙人，骑鱼撇波去。忆别人家二百秋，暂来复去谁能留。冀山青青涿水绿，相思不见令人愁。华阳亭下秋风晚，应教嵇生广陵散。何处重期太古音，荒城落叶苍苔满。赤鲤迢迢海上行，春风几度到瑶京。笑予亦是谪仙者，未得骑鲸归上清。
书画马四图
作者：王恭
朝代：明

桃花满背汗沾毛，太仆承恩意自豪。休道盐车稀骏骨，逢人谁是九方皋。玉河冰水浴青云，啮膝骄行迥不群。神骏祗今图画里，灞陵谁貌旧将军。监牧年深得马情，如今犹系茜红缨。官中几日无游幸，閒向龙池缓缓行。背上青毛玉作团，圉人欲控更回看。春风几度长楸草，不见交河雪满鞍。
书画马四图·其一
作者：王恭
朝代：明

桃花满背汗沾毛，太仆承恩意自豪。休道盐车稀骏骨，逢人谁是九方皋。
书画马四图·其三
作者：王恭
朝代：明

监牧年深得马情，如今犹系茜红缨。官中几日无游幸，閒向龙池缓缓行。
书画马四图·其二
作者：王恭
朝代：明

玉河冰水浴青云，啮膝骄行迥不群。神骏祗今图画里，灞陵谁貌旧将军。
书画马四图·其四
作者：王恭
朝代：明

背上青毛玉作团，圉人欲控更回看。春风几度长楸草，不见交河雪满鞍。
书番阳戴氏侍萱堂卷
作者：王恭
朝代：明

乐平才子旧知名，曾是清朝被宠荣。萱草别来应有梦，白云频望不胜情。关河迢递娱亲舍，铜绶淹留近海城。他日锦衣归省去，故园鄱水有馀清。
书皎白处士墓表后
作者：王恭
朝代：明

少微经天何烨烨，处士不言情亦惬。仙源渤海出清河，南宋尚书今几叶。人言处士曾怀宝，脱略凡机一何早。仲举空怜徐稚高，王弘未识渊明好。三十儒衣鬓尚玄，萧条元季事戈鋋。金天厌见搀抢动，洛邑长愁郏鼎迁。谁似当年独高洁，清风飘飘洒兰雪。仙客神交碧落游，仙人口受青囊诀。别墅閒堂野水滨，日长高枕道为邻。龙门月出翁山晓，鸡屿花明宰岭春。堂前玉树惊摧折，颜巷俄闻丧贤哲。天上文章记玉楼，人间皎白传清节。况有承家伍桂芳，若为黄鹄叹孤房。伤心忽洒亡人泪，丸胆曾留教子方。生平约契归同穴，百岁何曾昩成说。宦游令子远辞天，千里家林泣归血。福山原上草离离，地下焚黄会有期。黄阁词臣书墓碣，白云居士赋哀诗。
书萧子厚牧牛图
作者：王恭
朝代：明

閒吹芦叶应村讴，贪弄山禽忘却牛。原草青青陂水绿，莫令文绣感庄周。
书董景和家藏高待诏山水图
作者：王恭
朝代：明

我昔杨舲过彭蠡，香炉瀑布空青里。浔阳渡口买江鱼，落帆酌酒看潮起。吴楚归来静掩门，旧游山水共谁论。伸蒙岩头醉秋月，太常峰前闻夜猿。林扉只爱长潇洒，那知忽尔天书下。何日东还遂隐心，抱琴来访垂帷者。
书补之墨梅
作者：王恭
朝代：明

杨家墨妙世间稀，曾是明光敕赐归。今日画图流落处，断香残粉思依依。
书谷口云深图
作者：王恭
朝代：明

连峰转幽邃，竟夕白云多。峡里非人境，春深但女萝。仙源空翠远，香界断钟和。鸾鹤飘飘去，尘踪独奈何。
书邓子静耕隐
作者：王恭
朝代：明

阿翁隐处何潇洒，竹屿南头凤丘下。守道偏将谷口人，养拙应同汉阴者。而今发白老丘樊，带经也或究微言。生平不梦五陵道，嘉遁羞过七贵门。世人未解此翁意，此翁心迹孤云是。低头不肯揖陈蕃，食力何曾愧徐稚。脱略凡机无世情，幽人野鹿伴经行。秋风别墅黄花酒，夜火山厨绿芋羹。有时濯足苔溪晚，放犊寒陂不知远。几片青山荷蒉歌，半林落叶同僧饭。盘石悬萝地更偏，独携高兴寄秋田。且喜琴书应有托，蔡邕虽老仲容贤。
书郑伯固冷斋卷
作者：王恭
朝代：明

肉食厌藜藿，貂衣哂逢掖。朝醉邯郸春，莫宿平原宅。香街白马动行轩，羡君读书长闭门。华堂绮席仍击钟，羡君一瓢常屡空。石崇舍下金如土，田鼢门前客无数。君将富贵等浮云，却向人间独辛苦。高斋卷幔对青山，曲几残尊野菜盘。帘前水鸟将心远，灯下松霜落梦寒。几年在泮閒搔首，禄米何曾足沽酒。弟子频分出首符，故人已结朝天绶。他时青紫系黄金，莫负悠悠冰雪心。
书郑克刚云泉清隐卷
作者：王恭
朝代：明

伯阳居柱下，曼倩金马门。大隐朝市间，玩世非避喧。何如小隐云泉里，黄裳竹杖青丝履。白云为伴去还来，石泉泠泠洗心耳。云本无心犹为君，吟边卧内共氤氲。泉飞隐处偏清响，雪夜凉天梦亦闻。道人解作山林事，兴入丹青老将至。一饭王门不愿留，归来岂负云泉意。道人家本住西镛，何事因栖海上峰。我欲寻山采芳去，云泉深处候高踪。
书金碧山水
作者：王恭
朝代：明

群峰绚金碧，积水澄天镜。丛木生夏凉，孤云破朝暝。波深鱼鸟同，地远衣冠胜。意惬遂忘机，神閒庶遗境。扰扰尘坌中，吾将弄烟艇。
书问耕堂
作者：王恭
朝代：明

庞公喻刘表，仲尼小樊迟。为学贵自广，遗安亮无危。若人隐耕稼，取乐宁在兹。用舍随所遇，荣贱心弗移。闭门面场囿，开轩瞩清池。棕叶覆我牖，藤花垂我衣。方春始微雨，薄言往东菑。田叟既相勉，耰种恒及时。稻苗日已长，稂莠日已稀。远心易无闷，悟物兼忘疲。虽云体力倦，斗酒聊自怡。伐檀夙有戒，素食良可讥。岂不善微禄，知命复奚疑。
书闽宪淮安陆公骢马朝天卷
作者：王恭
朝代：明

骢马新凿蹄，翩翩锦障泥。朝鸣柏台下，莫走金陵西。金陵西上连双阙，白门秋风桂香发。手中玉斧绣为衣，马上霜威面如铁。故园淮水望犹赊，心念王程不顾家。阊阖九重归使节，炉烟咫尺诵皇华。朝回月隐南宫树，梦里犹听七闽雨。一道风霜露冕时，几年红海星轺曙。圣主恩深念远臣，穷荒今日赖咨询。功成毕竟登台辅，应继贞元第一人。
书闽郡照磨江右曾公秩满之京便道省亲卷
作者：王恭
朝代：明

欲赋莱衣未有期，且将簪弁恋明时。三年考满孤琴在，千里宁亲一鹤随。建水暮帆钟杳杳，楚城寒雁树离离。过家暂醉西江酒，莫遣都门疋马迟。
书陆大守山水二图
作者：王恭
朝代：明

露下沧波叶尽流，千峰残雨一丝秋。孤帆谩忆桐江上，未胜滋泉下直钩。云际飞流见底清，惟应官暇爱山行。萝衣相对林中净，忘却春风五马荣。
书陆大守山水二图·其一
作者：王恭
朝代：明

露下沧波叶尽流，千峰残雨一丝秋。孤帆谩忆桐江上，未胜滋泉下直钩。
书陆大守山水二图·其二
作者：王恭
朝代：明

云际飞流见底清，惟应官暇爱山行。萝衣相对林中净，忘却春风五马荣。
书陈叔永高漫士所作小景扇头
作者：王恭
朝代：明

鸟外群峰合翠微，半湖烟树隐楼扉。桐江未胜龙池好，聊向寒矶钓夕晖。
书陈平叔山水扇头
作者：王恭
朝代：明

鸟没山意寒，渔归水容夕。长啸望林扉，微风动萝薜。
书陈思中钟山草堂
作者：王恭
朝代：明

东人结庐云水间，有时飞梦游天关。西人白马长安道，身寄玉堂心在山。草堂只在钟山口，石门南头岱溪右。古木垂萝绕四檐，红泉翠壁当虚牖。怜君白面鲁诸生，却爱幽居隐姓名。兴来满载东山酒，春至还寻谷口耕。卷幔横经坐曲房，穿林著履采芸香。天寒煮茗僧同榻，月出弹弦鹿近床。岩扉近舍多幽处，向子何须更长去。心远能忘朝市喧，机閒自得烟霞趣。独鹤孤云任此身，至人舒卷道为邻。草堂亦有山灵在，莫学周颙却笑人。
书陈思孟家藏古画二幅·其一
作者：王恭
朝代：明

胜寄结幽梦，远林适孤寻。澹然花源里，杳蔼云木深。胸次不碍物，但闻丘中琴。唯应弃瓢者，永言谐夙心。绝壁淩山梯，连峰出孤岛。天虚灵籁寒，月隐泉萝晓。长啸入苏门，跫然足音少。
书陈思孟家藏古画二幅其一
作者：王恭
朝代：明
体裁：古风

胜寄结幽梦，远林适孤寻。澹然花源里，杳蔼云木深。胸次不碍物，但闻丘中琴。唯应弃瓢者，永言谐夙心。
书陈抟大睡图
作者：王恭
朝代：明

驴背谁教一笑还，白云高卧万机閒。大梁陵树秋声里，西华烟萝午梦间。
书陈果之阜阳亭
作者：王恭
朝代：明

阜阳山水多佳致，亭子幽幽翠微里。雁池梓泽不须论，绿野平泉只如此。平泉绿野多乔木，未胜君家阜阳曲。书幌遥临雪海青，饮缸倒浸南山绿。石门沙岭竹边房，同谷方池映橘霜。霜煎夕照松声远，云际飞泉月影凉。耕童牧叟閒来去，草衣笋笠还朝暮。主人尚拟鹿门居，坐客都迷辋川野。羡君三十著儒衣，潇洒亭中独下帷。殷勤且毕青云事，他日还应画绣归。
书香山九老图
作者：王恭
朝代：明

唐家名臣白居易，暮年脱略青云器。抗节羞趋当路门，拂衣起谢人间事。以兹疏散爱香山，洛下群公亦遂閒。玉堂金马俱残梦，流水孤云同去还。石楼烟树朦胧见，八节回滩泻秋练。云衣落落古松姿，鹤发皤皤冻梨面。人生宦达应如此，岂必浮名絓青史。楚国三生少见机，竹林七子徒为尔。名遂身閒古所稀，洛阳山水又清晖。青山何处无佳赏，白首湮沈空布衣。
书高淮水墨扇
作者：王恭
朝代：明

偶坐孤亭趋不稀，片云空翠湿罗衣。相逢莫话前朝事，剩水残山只雁飞。
书高漫士为道人游月窗作水墨图
作者：王恭
朝代：明

兹山连峰势磅礴，空翠濛濛坐中落。始悟方壶醉里涂，复讶商公兴时作。竹涧堂临溪水滨，龙门墨客问通津。相逢大醉仙家酒，戏墨持归鹤上人。鹤上仙人与山好，每见此山应绝倒。云断嵩丘少室閒，龙鸣华顶天台早。我亦平生苦爱山，尘缘未割竟何颜。愿随飞落花源去，一见秦人遂不还。
书高翰林绘闽峤归云送周扩泰还长乐
作者：王恭
朝代：明

一风东来吹海山，南云北云飞度关。北云毕竟从龙去，何意南云将鹤还。云飞适与飘风遇，片片经天散仍聚。但见无心出岫閒，宁知变态为霖去。周子辞天便拂衣，龙门解薜上金扉。吴钩入水疑双化，赵璧连城喜独归。归来海上还耕钓，食稻安眠开口笑。白首谁同晚节高，黄山独契归云妙。闻道龙门怅别深，为君双笔绘家林。秋天夜夜多归梦，应羡孤云还故岑。
书高谩士为陈容斋作山水图
作者：王恭
朝代：明

落景逗秋思，深潭澄夕氛。金梯拂萝月，苔泉镜中闻。但觉灵境幽，都无浮世纷。白鹿知閒游，呦呦清溪濆。焚香鬼谷暝，辍棹花源分。瑩神写冰弦，石床梦氤氲。而我烟霞侣，今随鸾鹤群。唯馀瑶华音，山水同清氛。华顶何寥寥，我行多白云。长歌采三秀，不堪持寄君。
书高谩士为陈容斋作山水图
作者：王恭
朝代：明
体裁：古风

落景逗秋思，深潭澄夕氛。金梯拂萝月，苔泉镜中闻。但觉灵境幽，都无浮世纷。白鹿知閒游，呦呦清溪濆。焚香鬼谷暝，辍棹花源分。莹神写冰弦，石床梦氤氲。而我烟霞侣，今随鸾鹤群。唯馀瑶华音，山水同清氛。华顶何寥寥，我行多白云。长歌采三秀，不堪持寄君。
书鸲鹆小禽并枝图
作者：王恭
朝代：明

娇养曾嗔解语迟，数声偏醉五陵儿。想应脱略樊笼去，甘与鹪鹩共一枝。
书黄典幕磐石书室记
作者：王恭
朝代：明

盘石邻幽构，青山独下帷。别来乡望断，心远宦情微。官舍羁黄绶，亲闱念綵衣。秪应悬魏阙，那得恋春晖。故国铜鱼杳，音书白雁稀。家林唯有梦，时绕薜萝归。
书黄士杰来清亭
作者：王恭
朝代：明

太常东来凡几峰，仙山独削金芙蓉。君家作亭此山下，坐听秋声连万松。仙床石室垂萝畔，何限清晖落飞幔。北阙青云梦里閒，西山爽气朝来满。少饮翻能学醉翁，草玄何必似杨雄。讨论未悟天人理，啸傲还将麋鹿同。玉堂争识傅岩子，簿领香名亦如此。君有灵台一片清，来时不在清晖里。
书黄桂家画鸽鹑
作者：王恭
朝代：明

争饮耻群鸡，高飞谢黄鹄。落日坡草寒，萋萋惯幽独。
二乔图
作者：王恭
朝代：明

双娥娇掩为谁颦，反被荣华误却身。回首东吴何事业，野烟寒水更愁人。
二马图
作者：王恭
朝代：明

紫骝嘶逐玉花骢，曾是沙场百战功。今日宛驹无汗血，落花芳草灞陵东。
云峰歌送闻上人归
作者：王恭
朝代：明

七闽山多如蜀川，千崖万岭疑登天。六华峰高雪作顶，五月夜半闻寒蝉。芙蓉石室人稀过，莲宇香台尚经火。无字碑横任鹿眠，摩香石冷从猿卧。忆作法园初布金，三千缁锡绕丛林。径行龙象诸天影，禅寂鲸鼍万籁音。杉枝青青低拂地，木人也悟西来意。五百年光转眼休，重见真僧出凡世。镡津法侣解楞伽，却下九峰登六华。枯木庵前挂如意，留香堂上搭袈裟。朅来下界相逢处，幸接微言沐甘露。凿齿由来识道安，远公自是奇玄度。法舟今去几时逢，尘世空瞻象骨峰。归见住山烦问讯，西江一派是禅宗。
云树图寄林和斋
作者：王恭
朝代：明

曾记沙头怅别离，秋风几度梦新安。暮云春树无穷思，都付离人两地看。
从军行
作者：王恭
朝代：明

少小事嫖姚，辛苦烟尘里。力尽三边境未归，身经百战常轻死。古戍苍苍绝塞边，黄沙白草暗祁连。将军金印不得佩，麾下铁衣今已穿。往来阴碛狼山下，破讷峰南战初罢。走马交河雪下时，洗兵瀚海鸿飞夜。战骨萧条翳草根，边烽寂寞照营门。只知边将封侯贵，不见沙场愁断魂。
代闺人答轻薄少年
作者：王恭
朝代：明

繁华啸芳年，蔓草对幽思。妾本赵燕姿，误身任侠子。长安任侠矜少年，五花白马黄金鞭。平明驰逐新丰市，日晚吴姬垆上眠。玉骢一别知何处，可惜佳期梦中度。筇竹丁香起暮愁，枕屏十二巫山雨。落尽冬青犹未回，转头黄叶委苍苔。空帘尽日无人见，寂历黄昏月又来。
仲夏五日游盘石·其一
作者：王恭
朝代：明

盘石临湖面，凉风薜荔清。酒酣山鸟狎，曲度水龙听。兴极飞兰棹，神游到玉瓶。不知湘木上，飘泊为谁醒。
仲夏五日游盘石·其二
作者：王恭
朝代：明

盘石苍山口，欢游重盍簪。酒醒荷气琼，云断水容阴。画楫浮空迥，青娥隔雨深。怀沙千古事，谁是独清心。
仲夏过灵瑞招提
作者：王恭
朝代：明

夜半青山有梵音，晓携清兴问珠林。烟霞路转禅扉静，薜荔花香野殿深。旧入影堂空叹逝，新来释子未知心。应怜法社荒凉久，祗苑何因复布金。
仲秋洪山经狂客墓
作者：王恭
朝代：明

狂客今何在，风流世共传。夜台依宿草，陇树入新烟。月冷延陵剑，湖空贺监船。秋风正摇落，回首独潸然。
仲秋送人之塞上
作者：王恭
朝代：明

河洲始鸣雁，白露沾我衣。念子背乡国，秋风度金微。举头见黄叶，倏忽四散飞。如彼远游子，飘泊何当归。人生无百年，会面安可希。行当慎霜霰，皓首以为期。
传别驾风树卷
作者：王恭
朝代：明

疾风吹庭树，游子常苦心。禄养已不逮，江湖行且深。鼎茵岂云乐，藜藿宁自任。怀哉古人意，锡类犹至今。鄱水漾寒波，楚云还远林。含悽念幽壤，几欲忘华簪。
伸蒙岩读书
作者：王恭
朝代：明

我爱伸蒙隐，携琴入翠微。身闲随鹤远，心静见人稀。散帙时闻磬，悬灯独掩扉。渊源那可测，探赜日忘机。
使客
作者：王恭
朝代：明

弓骑猎平原，春衣污酒痕。经过无旧主，苔闭孟尝门。
信鸟
作者：王恭
朝代：明

双鸟枝头弄早春，若为飞去报音尘。青绫月冷空庭曙，正对残灯忆远人。
借龙华琳宫避暑
作者：王恭
朝代：明

避暑林扉兴不穷，仙家遥借翠微峰。云间鸡犬稀人迹，石上莓苔见鹤踪。冰簟更寻花处月，角巾闲挂鸟边松。自从心境清凉后，却笑尘中万事慵。
偕陈叔韬宿崇山兰若期少尹陈思孝不至赋得近体一首遂书于壁
作者：王恭
朝代：明

化成烟磬晚微微，何事同心也负期。双树焚香栖鸟定，空山对酒白云随。风飘仙梵清机远，月隐禅枝夜坐迟。明发寄声贤少尹，支公浑似郑当时。
偕陈处士宿桓山禅室次韵
作者：王恭
朝代：明

探幽识灵境，习静爱古刹。林风落昙花，山翠湿衣葛。心空惬道腴，神清悟禅悦。高兴殊未穷，残钟下微月。
偶书
作者：王恭
朝代：明

片善不敌金，万言一杯水。谁为枯鱼叹，邈矣南华子。今人结交希结心，古人贵义轻黄金。麦舟与人不复见，捐廪轻囷何处寻。
偶书醉樵扇头
作者：王恭
朝代：明

幽谷夜来雨，遥岑积鲜云。
山光与潭影，清晖并在君。
佳期发琴兴，念尔鸾鹤群。
何为解萝薜，怅然坐离分。
偶书醉樵扇头
作者：王恭
朝代：明

幽谷夜来雨，遥岑积鲜云。山光与潭影，清辉并在君。佳期发琴兴，念尔鸾鹤群。何为解萝薜，怅然坐离分。
偶题林本清界画
作者：王恭
朝代：明

云里仙台别望遥，三花飞近水精桥。秋山未下麻姑鹤，虚负璚楼品玉箫。
僧房宴别故人还山中
作者：王恭
朝代：明

石林秪树隐层阿，却向空门别奈何。残烛夜深泉影尽，离筵宾散月明多。还山逸兴休鱼佩，避世闲踪卧女萝。城郭云林从此别，晓钟声里唱离歌。
僧房燕别故人还山中
作者：王恭
朝代：明

苔藓苍苍野殿凉，别离遥借赞公房。云间驯鸽窥瑶席，谷里昙花泛羽觞。对酒不将萍梗恨，还山应制薜萝香。江湖秋水多鱼雁，思尔封缄寄草堂。
僧房秋夜
作者：王恭
朝代：明

古木閒岩坐入禅，碧萝飞处一灯悬。萧萧天籁千峰月，梦落秋潭午夜泉。
僧房秋夜
作者：王恭
朝代：明

寂寂空门掩，三花隐乱峰。经残僧入定，林暝鹤归松。境静天香入，帘疏月影重。永怀禅榻夜，无梦到尘踪。
六平峰山送人之吴
作者：王恭
朝代：明

斗酒临长驿，孤帆半夕阳。花催离思急，柳引醉歌长。楚树兼云远，吴江到海苍。六平山下路，何日更持觞。
兰亭怀古
作者：王恭
朝代：明

曲水飞觞迹渐陈，山中花木几回春。风流内史归何处，空使今人忆古人。祓禊亭中自渐低，昔人行处草萋萋。多情最是山阴鸟，啼向春风满会稽。
兰亭怀古·其一
作者：王恭
朝代：明

曲水飞觞迹渐陈，山中花木几回春。风流内史归何处，空使今人忆古人。
兰亭怀古·其二
作者：王恭
朝代：明

祓禊亭中自渐低，昔人行处草萋萋。多情最是山阴鸟，啼向春风满会稽。
兰畹
作者：王恭
朝代：明

兰生被九畹，葳蕤凌众芳。风泛紫英秀，露滋云叶凉。蕺之以为佩，何必珩与璜。常恐雪霰集，将随萧艾荒。相思在元澧，日夕空徬徨。
典幕席上同高漫士奉和王尹元旦密州忆子诗
作者：王恭
朝代：明

张掖何人独冠军，远随征骑入边尘。天涯柏酒愁中断，寒尽椒花客里春。鲁国山河应独望，甘州风物更谁亲。斑衣此日棠阴下，骨肉何须叹越秦。
冬猎
作者：王恭
朝代：明

摇落霜天百草空，羽林年少灞陵东。弯弓射杀平原鹿，笑入吴姬酒馆中。
冶城客夜
作者：王恭
朝代：明

钟断夜色寒，孤吟客衣薄。月色半城虚，砧声四邻作。更残酒气微，坐久灯花落。乘兴理归帆，四望无诸郭。
冶城送人之金陵
作者：王恭
朝代：明

越王台下送离觞，回首关河路渺茫。别后相思孤笛夜，凤凰台下有微霜。
冶城遇集呈陈绅进士因观故人陈则诚博士书至
作者：王恭
朝代：明

冠盖相欢冶城下，王壶青系酒如泻。君是南宫第一流，予乃夷门最卑者。别来看君毛骨奇，美髯大颡仍赤眉。丈夫意气有如此，男儿性命那可知。结交况复同乡里，年少唯君最知己。相看不忍问同袍，十人几个黄泉里。生别故园长苦辛，又愁亲老更家贫。三年古戍乡心远，四壁秋风山鬼邻。桐边校文近有书，书中还道意何如。乃知别后相思苦，未必青云交态疏。
冶城马上
作者：王恭
朝代：明

策马三山路，经过似胜游。千门烟灶晓，独树钓台秋。雁塔天边小，孤帆鸟外愁。晚来灯火起，钟鼓凤池头。
出门行留别城中友
作者：王恭
朝代：明

出门将行复少住，牵车卷策谁家去。五侯池馆少逢迎，行人不过新丰树。长安西上行路难，垆头酒贵金买官。汉庭诸君忌年少，长沙远谪何时还。梁园宾客今何在，梁园种木闻已大。梁园歌舞已浮云，空使行人想风采。此意临岐难重陈，相看杯酒泪沾巾。紫菱叶大荔枝熟，莫爱风光忘却人。
初冬登南楼
作者：王恭
朝代：明

楼隐青枫外，南天叶未霜。寒山低度鸟，芳岸入斜阳。复叹年光暮，空怜鬓发苍。故园三径晚，归笑醉壶觞。
初夏写怀
作者：王恭
朝代：明

春归南苑曙，孤思倦登楼。野树青残雨，江云白远洲。鸟啼惊物换，草绿伴人愁。独有龙泉剑，光芒射斗牛。
初秋同叔韬彦时游崇山兰若
作者：王恭
朝代：明

习静厌纷扰，幽寻给孤园。翛然香林下，似得桃花源。一鸟落天镜，千花秀禅门。纷吾道机浅，谬接甘露言。月色隐秋思，荷香清夜魂。终希偶缁锡，永矣超尘喧。
初秋寄清江林崇高先辈
作者：王恭
朝代：明

十年沧海寄萍踪，迢递乡山思万重。
鸟外明河秋一叶，天涯凉月夜千峰。
心知久别魂应断，生事中年梦亦慵。
无限相思何处着，越山仙岛树蒙茸。
初秋寄清江林崇高先辈
作者：王恭
朝代：明

十年沧海寄萍踪，迢递乡山思万重。鸟外明河秋一叶，天涯凉月夜千峰。心知久别魂应断，生事中年梦亦慵。无限相思何处著，越山仙岛树蒙茸。
初秋寻乌石兰若
作者：王恭
朝代：明

不到禅扉久，灵花又早秋。白云飞欲去，还被远公留。
初秋留别石田阜阳诸公
作者：王恭
朝代：明

相逢那忍别匆匆，绿酒清诗兴不穷。病起异乡惊暮雨，坐来高馆见秋风。关河一叶离声里，江郭千峰醉影中。堪笑人生多是别，盍簪能得几回同。石田佳处阜阳亭，几度清游到玉瓶。金井夜凉初叶下，石门云尽数峰青。林间扫榻同僧定，洞里鸣琴共鹤听。正好欢携仍又别，不堪愁思晚冥冥。
初秋留别石田阜阳诸公·其一
作者：王恭
朝代：明

相逢那忍别匆匆，绿酒清诗兴不穷。病起异乡惊暮雨，坐来高馆见秋风。关河一叶离声里，江郭千峰醉影中。堪笑人生多是别，盍簪能得几回同。
初秋留别石田阜阳诸公·其二
作者：王恭
朝代：明

石田佳处阜阳亭，几度清游到玉瓶。金井夜凉初叶下，石门云尽数峰青。林间扫榻同僧定，洞里鸣琴共鹤听。正好欢携仍又别，不堪愁思晚冥冥。
初秋露坐有感
作者：王恭
朝代：明

夜蝉鸣露叶，林馆候初凉。发逐秋风变，愁分汉水长。一身天地窄，五口岁时荒。山魅无情极，闻余应断肠。
别刘山人
作者：王恭
朝代：明

十年身世尚间关，客里逢花好是闲。连雁晚来何处下，孤舟江上几时还。寒云野寺愁中雨，叠嶂青？梦里山。流浪未成归隐计，对君空有泪潺湲。
别刘山人
作者：王恭
朝代：明
体裁：七言律诗

十年身世尚间关，客里逢花好是闲。连雁晚来何处下，孤舟江上几时还。寒云野寺愁中雨，叠嶂青�梦里山。流浪未成归隐计，对君空有泪潺湲。
别朱大
作者：王恭
朝代：明

木香花发是清明，杜宇声来减客情。远道春深那忍别，一樽江上且同倾。青塘白马门空掩，积雨寒山暮独行。相识非君相慰藉，乱离心事有谁平。
别林十一恭并冯生二女儿
作者：王恭
朝代：明

逢君江上草萋萋，久客将归路欲迷。日暮孤舟空荡漾，天涯斗酒又分携。青枫孤屿潮声小，积雨芳洲蔗叶齐。亲爱重逢更何日，野云流水隔东西。
匈奴牧马图
作者：王恭
朝代：明

草白阴山朔雪晴，匈奴牧马近燕城。只今犹有湾河水，日夜东流恨不平。
华石上人见过
作者：王恭
朝代：明

久沦尘俗愧缁衣，曾是三生石上违。愿得远公留半偈，也令玄度发清机。金沙堤晓香中别，祗树林深定里归。独鹤孤云无住著，却令方外故交稀。
南山塔晚眺
作者：王恭
朝代：明

层标际飞翠，落日悬孤嶂。霜降群山残，天秋百泉响。夕鸟澄远心，归云发遐想。愿言谢尘埃，复此丘中赏。
去妇词
作者：王恭
朝代：明

刺促何刺促，东家迎鸾西家哭。哭声休使东家闻，东家新妇嫁郎君。满堂笑语看珠翠，夹道风传兰麝薰。浮云上天花落树，君心一失无回悟。明知遣妾何所归，饮泪行寻出门路。青铜镜面无光采，苦心尚在容华改。东家新妇倾城姿，似妾从前初嫁时。
双燕
作者：王恭
朝代：明

双燕飞，双飞复双栖。琼窗綵户九天上，衔泥出入黄金扉。那知繁华尽，一旦失栖托。柏梁寂寞吴宫焚，飞飞去入谁家幕。我心本憔悴，顾汝两伤悲。何当化作比翼鸟，翩翩复上青云飞。
双美人吹箫
作者：王恭
朝代：明

黛娥双染为谁娇，长信深沉夜品箫。一曲梁州相倚恨，露花如水上芭蕉。
口占寄友
作者：王恭
朝代：明

青草平湖白鹭飞，石门烟树半晴晖。菊潭对酒闲垂愰，谁向筹峰共采薇。
古塞下曲
作者：王恭
朝代：明

云中今已平，军士凯歌声。天地边尘没，关山汉月明。洗兵秋度碛，牧马夜归营。多少还家梦，中原有弟兄。十二羽林郎，横弓事朔方。陈云遮塞月，杀气堕边霜。战苦阴山黑，兵残落日黄。长驱射雕手，生系左贤王。几战交河北，天山暗雪花。横戈辞汉月，驱马入阴沙。穷漠依深垒，残兵惨暮笳。风尘殊未息，乡国慢咨嗟。
古塞下曲·其一
作者：王恭
朝代：明

云中今已平，军士凯歌声。天地边尘没，关山汉月明。洗兵秋度碛，牧马夜归营。多少还家梦，中原有弟兄。
古塞下曲·其三
作者：王恭
朝代：明

几战交河北，天山暗雪花。横戈辞汉月，驱马入阴沙。穷漠依深垒，残兵惨暮笳。风尘殊未息，乡国慢咨嗟。
古塞下曲·其二
作者：王恭
朝代：明

十二羽林郎，横弓事朔方。陈云遮塞月，杀气堕边霜。战苦阴山黑，兵残落日黄。长驱射雕手，生系左贤王。
古寺
作者：王恭
朝代：明

白猿啼近雨花台，林下僧稀野殿开。借问萧梁何处在，空陵无树有荒苔。野寺僧残门半开，春风禅室见莓苔。数株松柏无枝叶，尽是唐人手自栽。
古寺·其一
作者：王恭
朝代：明

白猿啼近雨花台，林下僧稀野殿开。借问萧梁何处在，空陵无树有荒苔。
古寺·其二
作者：王恭
朝代：明

野寺僧残门半开，春风禅室见莓苔。数株松柏无枝叶，尽是唐人手自栽。
古木山禽图
作者：王恭
朝代：明

梁王池苑罢经过，古木残云奈尔何。莫放流音空袅袅，行人长少夕阳多。
古田陈叔重著存堂
作者：王恭
朝代：明

风树叹亲没，含悽竟何言。空馀永感下，慨此雷露繁。蘋藻洁时祀，焄蒿动精魂。音容恍在眷，謦欬恒若存。堂虚俨像设，林木当前轩。林木有时变，此心常弗谖。
古镜
作者：王恭
朝代：明

匣里菱花重百金，重重磨洗畏尘侵。六宫只辨媸妍色，不照孤臣一片心。
古镜
作者：王恭
朝代：明

匣里菱花镜，摩挲恨转深。土花浮绿晕，秋月闭寒阴。汉女曾窥貌，秦人己照心。蛟龙今剥落，徒尔折黄金。
古镜
作者：王恭
朝代：明

妾有蟠龙镜，秦王在时见。绣涩隐菱花，苍苍蚀虫篆。浮云薄太清，孤月沈秋练。从此知妾心，何由见君面。
古镜
作者：王恭
朝代：明

宝镜何年铸，龙纹积暗尘。非关磨洗倦，恐照白头人。
台城送客之广陵城
作者：王恭
朝代：明

金陵树里送行舟，二十四桥春水流。肠断琼花天上去，更无歌管下扬州。
同友人寻梵宇
作者：王恭
朝代：明

清溪一道出寒林，莲宇萧条野树深。无数青山看不厌，白云芳草两同心。
同故人曾伯刚燕集陈家楼
作者：王恭
朝代：明

偶作山阳会，翻惊梦里逢。盍簪怜草色，携手叹萍踪。雨暗楼中树，云閒鸟外峰。故人湖海气，应不愧元龙。
同林汉孟池景大静得轩壁
作者：王恭
朝代：明

胚浑本无象，圣人亦何言。唯应遂初心，庶以窥其源。冥栖守玄默，水木澹丘园。浮云净空宇，爽气当前轩。妙契忽自领，恬然忘外喧。孰云吾道远，乃自灵台根。
同沧洲翁答高漫士兼寄高牧隐
作者：王恭
朝代：明

多病文园兴未休，沧洲鱼鸟待君游。花边复扫留徐榻，矶畔空期访戴舟。渤海诗名今独步，蓝田牧兴世争求。悬知牧隐风流在，共醉清晖半占秋。
同高漫士夜集陈叔谟山庄
作者：王恭
朝代：明

倾盖相逢意转亲，六平高馆醉残春。流年白发看花尽，几夜青灯对雨频。心逐断鸿犹惜别，兴随芳草更留人。龙门知己情何限，飞佩应怜寂寞滨。
听雨
作者：王恭
朝代：明

中酒空斋醉不眠，萧萧鸣雨暮春天。自怜叶叶芭蕉里，拟是吴山半夜船。
听雨
作者：王恭
朝代：明

桄榔叶底夜声寒，乡思无由梦里看。明发不堪江上望，苍梧云尽水漫漫。
听�
作者：王恭
朝代：明
体裁：五言绝句

十年闻笛恨，此夕更沾襟。别泪三声下，孤愁一夜深。
吴云归兴送别王明府子侄还姑苏
作者：王恭
朝代：明

何处发归兴，吴江多白云。晴教积水青枫合，寒带空洲远雁分。游子前年别张掖，酒泉南头夜霜白。扁舟忽过钓龙台，回首姑苏是乡陌。小阮曾为叔父知，十年应负竹林期。参差雨雪遥相问，迢递关河又别离。羡君兄弟东归去，白马双嘶首前路。行人未听虎丘钟，春风已绿吴门树。莱衣重戏莫迟迟，百里邦君有所思。悬知旧国看云处，不比甘州见月时。
吴城怀古
作者：王恭
朝代：明

姑苏城下刺兰桡，却忆吴王古市朝。香辇路边春寂寂，馆娃宫外草萧萧。千年往事空啼鸟，半夜疏钟自落潮。明发不堪回首处，暝烟秋雨过枫桥。
吴航高鲁仲将赴春官同学友绘其乡龙门胜槩离为十咏分题于上余独裒众目总而歌之以识其别
作者：王恭
朝代：明

清晖高楼连翠微，清晖主人常下帷。春帘半占和烟卷，秋笛三江带月吹。楼扉正对三江水，半占青山落乌几。文笔浮峰雁影边，夏云夕照天声里。岱阳千树拂晴霏，迢递风帆鸡屿归。绿波芳草潮头白，空翠濛濛来湿衣。竹枝歌断瀛洲渡，渡口行人自朝暮。江心船若送僧钟，何限年光此中去。有时蹑履闻天籁，樵夫牧叟非余类。吴岭三山只暂窥，青云北阙遥相待。北阙青云西上游，龙门今夜发仙舟。明年桂枝君应得，还忆家山醉倚楼。
和林孔逸见寄之作
作者：王恭
朝代：明

淮阴漂泊叹王孙，生事萧条一剑存。春草閒堂思旧业，暮云孤馆寄荒村。月明野寺同栖鹤，落叶寒山听断猿。倾盖相逢谁似者，且陪歌舞倒芳樽。
和林孔逸见寄之作
作者：王恭
朝代：明

西岩爽气乱峰头，此地曾陪静者游。雨霁珠林芳草遍，春深兰若落花幽。清池白石俱禅意，野服黄冠半道流。自愧浮生无住著，飘然江上一孤舟。
和王摩诘山居即事韵
作者：王恭
朝代：明

寥寥人境外，闲坐爱晴晖。谷转猿声迥，林幽鸟影稀。雨深苔藓壁，潭映薜萝衣。日夕忘机处，孤云去复归。
和詹时雨哭永宁许将军
作者：王恭
朝代：明

剑锋销尽马啼穿，夷虏凭陵尚寇边。谁念将军能死国，远持兵印独归泉。荒城听雨伤秋早，沧海招魂怆暮烟。忠愤向来同感激，温陵南望泪潸然。
和靖观梅卷
作者：王恭
朝代：明

门掩孤山少见人，梅花霜鹤自为邻。秪今玛瑙坡头月，唯映巢居閤下尘。
和高漫士梅江谣
作者：王恭
朝代：明

梅江水，流浩浩，居人尽说梅江好。自从海上筑城池，使车络绎无昏早。梅江水，深复深，行人一见怀千金。老夫平生爱江水，日饮一石无贪心。青萝盘盘数峰色，兜高望见扶桑白。蜃气朝凝鲛女宫，珠光夜照天吴宅。居人生小住江皋，架壑梯岩结构牢。沙鸥不省逢机事，江叟何曾识县曹。峨峨百雉连山郭，夷岛清宁无摽掠。将门子弟解逢迎，大侄儿郎谈礼乐。有时江上渔歌发，捩柁抽向江空阔。蹒跚竹篓紫蟹肥，拨刺金盘素鳞活。龙门子，何处来，向予西指凤凰台。京行此别三千里，怅饮应须数百杯。谢公好为苍生起，山中猿鹤徒为尔。到日秦淮有鲤鱼，尺书先寄梅江水。
咏倭扇
作者：王恭
朝代：明

半剪青荷一片风，月华荡漾露珠融。谁知万里扶桑物，尽属中原掌握中。
咏白莲
作者：王恭
朝代：明

银浦凉云澹不收，露台仙掌夜悠悠。玉箫吹断瑶池月，错认华清水殿秋。
咏秋风
作者：王恭
朝代：明

朝来拂拂洒征衣，吹得关河叶渐稀。回首茂陵何处在，空馀汾水白云飞。
咏秋风
作者：王恭
朝代：明

青摐江上响潇潇，吹得林间万叶飘。
何处凄凉最关别，数株残柳灞陵桥。
咏秋风
作者：王恭
朝代：明

青蘋江上响潇潇，吹得林间万叶飘。何处凄凉最关别，数株残柳灞陵桥。
咏胡椒
作者：王恭
朝代：明

结实重番小更繁，中原无地可移根。自从鼎鼐调和去，姜桂纷纷不共论。
咏荔枝
作者：王恭
朝代：明

忆昔开元日，繁华御里看。玉环天上去，无复到长安。香沁琼浆冷，红垂火剂团。九重思玉食，驰贡未应难。
哭亡友陈一
作者：王恭
朝代：明

讣闻君欲死，惊定泪沾衣。梁狱书徒上，秦台镜亦非。恨深淮草绿，魂远越山微。从此无期会，闲宵梦尔归。
哭沧洲陈景明处士
作者：王恭
朝代：明

盥栉中夜起，悲歌泪盈襟。衔哀思明哲，徒有不死心。昔来论久要，落落襟期妙。当以古人求，今人少同调。君家足文献，胜事令人羡。脱略远膏腴，追随狎贫贱。出入恋同声，去留无吝情。争闻柳下风，竞播栗里名。平生爱精猎，著作多盈箧。晨抄不辍手，夕诵未交睫。客来即命觞，谑浪如疏狂。醉后又分咏，敏捷皆成章。有时忽得句，夜半叩予户。开门见月明，相邀到天曙。心迹两悠悠，功名无所求。共吟萧寺雨，同醉镜湖秋。长怀武夷趣，欲往嗟迟暮。终羡子长游，空怜向平去。我本东西人，移家托芳邻。绨袍意所恋，尊酒情益亲。铭镌向心骨，倏尔惊存殁。开箧见遗书，迸然涕俱出。忆昨登洪山，徘徊苍翠间。俛仰遽云殁，玄庐竟掩关。吞声不能道，感激沧洲皓。怅望无还期，沧洲长春草。
哭陈叔晦
作者：王恭
朝代：明

祗道青云定有期，忽闻长逝使人悲。尊前握手难重会，客里论心更与谁。月隐屋梁愁独夜，魂飞淮海梦归时。青山何处荒坟树，未絓吴钩泪已垂。
唐主簿陟屺图
作者：王恭
朝代：明

陟彼屺兮何所思，日眷眷兮心不夷。望雷阳兮不可见，返余辔兮首中逵。雷阳一发春无际，浩荡鲸波数千里。匹马天涯思故园，夫人堂上悲游子。子有园林瘴水滨，家人曾浣綵衣尘。槟榔花下红谖草，别后纷披几度春。自云薄宦沾微禄，梦飞不到雷阳曲。乞身归养应及时，莫比前人叹风木。
喜屿南景霞子兄弟见过
作者：王恭
朝代：明

林家好兄弟，清润比璠玙。海屿耕残业，天坛梦旧居。相逢三径草，清话一楼书。莫遣明朝别，思君恨有馀。
喜林崇高见过
作者：王恭
朝代：明

十年萍梗愧西东，千里佳期此日同。图画秪今追北苑，衣冠谁复识南宫。乡心几度春云外，诗思千峰暮雨中。欲把酒杯留醉赏，沙头归佩莫匆匆。
喜潘元润至
作者：王恭
朝代：明

金沙堤上见潘安，自愧林居尚鹖冠。明月青山应久别，黄花绿酒又同欢。空洲日暮孤鸿断，岐路霜飞远树寒。明到龙江重回首，别离浑是梦中看。
四月东湖泛舟
作者：王恭
朝代：明

荇花风袅断烟微，共看兰舟汎夕晖。篷下美人歌白苧，绿荷深里白鸥飞。
四月东湖泛舟
作者：王恭
朝代：明

落日东湖里，相携著綵舟。澄明怜水物，浩荡狎沙鸥。载妓从歌舞，飞觞任去留。绿荷深处月，流影上沧洲。
国子先生郑孟宣以赐告归省丘墓暇日访余新宁之沙堤余因载酒于沧洲野堂以宴之适文墨友方外交翕然来集酒酣乐甚分韵赋诗余得酒字时庚辰孟秋七月
作者：王恭
朝代：明

上客何处来，系马堂阶柳。马头尚带秣陵尘，衣上犹香白门酒。宁知此地重携手，张灯复话昔年旧。问我萧条但布衣，念我栖迟向田亩。沧洲地主忘年友，把酒相欢两情厚。鸟外晴波对急觞，天边白月当虚牖。山林已是忘形久，更喜支公说空有。旅思休惊一叶秋，佳期况及双星候。狂歌击筑君知不，痛饮何须问牛斗。明日相思壁水遥，唯有新诗满人口。
塞下
作者：王恭
朝代：明

万马防秋急，三边杀气昏。鸣笳双雁落，伐鼓夜兵屯。月照黄沙碛，风乾白草原。空持三尺剑，白首未承恩。
塞下曲·其三
作者：王恭
朝代：明
体裁：五言律诗

百战皋兰北，长驱入塞垣。阴云横敌阵，朔雪度营门。牧马边尘黑，鸣笳陇日昏。辛勤看玉剑，犹未答君恩。
塞下曲·其二
作者：王恭
朝代：明
体裁：五言律诗

铁骑向边州，生随定远侯。战馀关月冷，兵尽塞尘秋。万骨缠沙草，孤魂集戍楼。惟馀忠愤在，须献月支头。
塞下曲二首·其一
作者：王恭
朝代：明

横行羽林儿，生小邯郸里。出塞入塞时，顾勋宁顾死。去年战桑乾，今年战楼兰。马上擒突厥，帐下降可汗。谁知百馀战，封侯竟艰难。登埤望烽火，落日烟尘紫。百战久不归，空闺泪如水。汉兵十万馀，尽没长城死。城下有精灵，啾啾月明里。
塞下曲二首·其二
作者：王恭
朝代：明
体裁：古风

登埤望烽火，落日烟尘紫。百战久不归，空闺泪如水。汉兵十万馀，尽没长城死。城下有精灵，啾啾月明里。
塞下曲二首其一
作者：王恭
朝代：明
体裁：古风

横行羽林儿，生小邯郸里。出塞入塞时，顾勋宁顾死。去年战桑乾，今年战楼兰。马上擒突厥，帐下降可汗。谁知百馀战，封侯竟艰难。
墨兰
作者：王恭
朝代：明

仙佩销残楚畹香，为谁琴里寄凄凉。荒苔野棘稀人到，摇落寒山秪自芳。澧云湘水思悠悠，捐佩空歌总是愁。自负山林幽隐性，不教人见也风流。金薤琳琅九畹秋，湘皋环佩为谁留。空香总逐寒霜尽，不比西风落叶愁。
墨兰·其一
作者：王恭
朝代：明

仙佩销残楚畹香，为谁琴里寄凄凉。荒苔野棘稀人到，摇落寒山秪自芳。
墨兰·其三
作者：王恭
朝代：明

金薤琳琅九畹秋，湘皋环佩为谁留。空香总逐寒霜尽，不比西风落叶愁。
墨兰·其二
作者：王恭
朝代：明

澧云湘水思悠悠，捐佩空歌总是愁。自负山林幽隐性，不教人见也风流。
墨兰三图
作者：王恭
朝代：明

去国谁惊蕙草秋，几回馥郁向中洲。只今泽畔行吟处，湘水无情也解愁。翠叶瑶花凉露飞，山林谁共爱芳菲。花时莫更纫为佩，满目秋风楚客稀。三月微霜九畹寒，断香残粉思漫漫。多情公子今何处，白首空歌澧有兰。
墨兰三图·其一
作者：王恭
朝代：明

去国谁惊蕙草秋，几回馥郁向中洲。只今泽畔行吟处，湘水无情也解愁。
墨兰三图·其三
作者：王恭
朝代：明

三月微霜九畹寒，断香残粉思漫漫。多情公子今何处，白首空歌澧有兰。
墨兰三图·其二
作者：王恭
朝代：明

翠叶瑶花凉露飞，山林谁共爱芳菲。花时莫更纫为佩，满目秋风楚客稀。
墨梅
作者：王恭
朝代：明

花落含章点翠蛾，曲随羌笛动情多。关心最是巢居阁，淡月凉云玛瑙坡。
墨竹
作者：王恭
朝代：明

秋影半枝金薤，上池凉露何多。谁把玉箫吹断，湘江一夜寒波。
夏初登乌石兰若怀洽公
作者：王恭
朝代：明

宿云台下旧丛林，忆昨从师听梵音。灯影夜窥猿鸟近，茶烟风飏薜萝深。萧条香界栖禅处，寥落空门叹逝心。欲问影堂何处是，桄榔孤树一蝉吟。
夏初登西石兰若怀洽公
作者：王恭
朝代：明

兰若春归雨霁天，凌空台上独闻蝉。岩扉碧藓凝僧榻，林径孤云宿梵筵。祗树阴阴啼野鸟，断钟杳杳出人烟。洽公住处今陈迹，日暮悬灯益惘然。
夏初筹岩
作者：王恭
朝代：明

筹峰迢递出高林，苔径苍苍洞穴阴。独树断云孤鸟下，乱山残日一蝉吟。双溪鹿过泉应碧，丈室僧归月又深。几度欲携招隐兴，绿萝花处息尘心。
夏夜寄宿僧房
作者：王恭
朝代：明

薄暮中峰里，遥闻仙梵音。独寻钟磬远，渐至薜萝深。月色虚禅室，泉声到客簪。谁知慧灯影，于此照尘心。
夏夜山中
作者：王恭
朝代：明

静夜月微明，翛然万籁清。山禽忽飞起，偏傍竹林鸣。
夏夜曲
作者：王恭
朝代：明

初月照回廊，鸣榼出洞房。
竹清残暑气，荷泛小池香。
雪腕宫罗润，云鬟夜玉凉。
庭前有梧叶，早晚落银床。
夏夜曲
作者：王恭
朝代：明

初月照回廊，鸣珰出洞房。竹清残暑气，荷汎小池香。雪腕宫罗润，云鬟夜玉凉。庭前有梧叶，早晚落银床。
夏夜泛江因造澹山
作者：王恭
朝代：明

画舫宜凉夜，沧江酒气清。星河分棹影，鸥鹭起歌声。海旷天低水，潮平月到城。澹山有佳处，遥见蚌珠明。
夏夜舟中
作者：王恭
朝代：明

暑气夕仍炽，澄江思夜游。孤舟乘楚月，醉客发吴讴。渔浦钟初断，枫林火渐收。鸡鸣看海色，城阙复堪愁。
夏夜舟中
作者：王恭
朝代：明

碧潭遥夜小孤舟，凉月清风揔是秋。何事故人千里外，江枫渔火共关愁。
夏夜闻笛
作者：王恭
朝代：明

露坐空庭夕，遥峰片月明。谁将杨柳调，吹作凤凰鸣。思绕坡仙梦，声随嬴女情。旧游宁再得，闻此转悲生。谁截湘南管，晴楼午夜吹。数声孤月下，独客断肠时。零落梅花片，萧条杨柳枝。天明汉江上，何处觅桓伊。
夏夜闻笛·其一
作者：王恭
朝代：明

露坐空庭夕，遥峰片月明。谁将杨柳调，吹作凤凰鸣。思绕坡仙梦，声随嬴女情。旧游宁再得，闻此转悲生。
夏夜闻笛·其二
作者：王恭
朝代：明

谁截湘南管，晴楼午夜吹。数声孤月下，独客断肠时。零落梅花片，萧条杨柳枝。天明汉江上，何处觅桓伊。
夏日同龙门高漫士游棋山寺
作者：王恭
朝代：明

逸人共结萧朱绶，六月闽天火云厚。觞熟梅边告我行，欲行且尽垆头酒。棋山海上古招提，银瓮丝绳兴复携。三峰直下几千丈，仙人奕处清猿啼。知君平生爱灵境，为君拂拭青萝影。野殿杯浮蕙草香，石渠水浸甘瓜冷。祇园树里贮行庖，暂解尘衣挂竹梢。诗成破却山灵胆，醉倒倾翻老鹤巢。回岩积翠连飞阁，遥海苍苍暮潮落。舞影争嫌白日斜，歌声未道离情恶。拟从方外寄馀欢，云是山僧谒县官。野鹿回看避仙佩，沙禽何意讶儒冠。千金流水犹能注，陌上离驹不堪驻。愿君身到五云端，莫忘棋山送行处。
夏日喜故人见宿
作者：王恭
朝代：明

林居清夜静，喜与故人期。卷幔凉先入，深池影自移。挑灯闲对酒，扫榻坐联诗。明发天涯别，重来是几时。
夏日游棋山寺
作者：王恭
朝代：明

载酒空门下，林幽暑气清。半天闻梵语，双壁隐钟声。野鸟知禅意，孤云薄世荣。何应谢尘事，从此学无生。
夏日游棋山寺燕集
作者：王恭
朝代：明

尘中何处避炎蒸，静爱空王澹爱僧。沙界树凉晴作雨，石渠泉响暗流冰。青山载酒随閒到，飞阁观潮倚醉登。水绕莲花通宝藏，路回兰若转金绳。仙人棋局埋幽草，开士禅扉闭古藤。荒殿鸟啼时近榻，香台狷卧夜窥灯。老来行止愁无地，病后欢携愧有朋。明发别离方外去，何时清兴又同乘。
夏日游灵瑞寺
作者：王恭
朝代：明

鹤石孤峰转，龙宫古道斜。如何在人境，别自有仙家。流水仙梯近，归云觉路赊。胜游须永日，何必在生涯。兰若当生处，经过忆旧林。树回青嶂合，门掩白云深。野乌啼禅榻，清池净客心。终悲城市里，人事日相侵。萧王宫殿古，高构轶浮埃。山远人行少，江空潮自来。湿云沾野榻，飞鸟上经台。自愧红尘缚，无因共酒杯。古寺邻江岛，苍茫紫翠间。断云连野寺，孤鸟没空山。酒榼穿花入，禅扉映竹关。幸陪巾舄醉，日暮始言还。
夏日游灵瑞寺·其一
作者：王恭
朝代：明

鹤石孤峰转，龙宫古道斜。如何在人境，别自有仙家。流水仙梯近，归云觉路赊。胜游须永日，何必在生涯。
夏日游灵瑞寺·其三
作者：王恭
朝代：明

萧王宫殿古，高构轶浮埃。山远人行少，江空潮自来。湿云沾野榻，飞鸟上经台。自愧红尘缚，无因共酒杯。
夏日游灵瑞寺·其二
作者：王恭
朝代：明

兰若当生处，经过忆旧林。树回青嶂合，门掩白云深。野乌啼禅榻，清池净客心。终悲城市里，人事日相侵。
夏日游灵瑞寺·其四
作者：王恭
朝代：明

古寺邻江岛，苍茫紫翠间。断云连野寺，孤鸟没空山。酒榼穿花入，禅扉映竹关。幸陪巾舄醉，日暮始言还。
夏日过周六园林因有茶瓜之会
作者：王恭
朝代：明
体裁：诗

凤岗峰下旧荆扉，龙眼阴阴暑气微。海上云山迢递见，林间车马往来稀。风摇竹露沾纱帽，鸟蹴藤花堕客衣。不为茶能留永日，主人谈笑却忘归。
夏日过周六园林因有茶瓜之会
作者：王恭
朝代：明

盛夏日方永，端居忆登临。同袍四五辈，共爱嘉树林。一径入幽僻，苍苍群木阴。脱巾坐石榻，拂石弦五琴。泠泠涧泉水，婉婉山鸟音。荤酒亦易致，茶瓜非外寻。以兹有佳趣，聊用忘归心。
夏日过憩天王寺
作者：王恭
朝代：明

炎暑不可度，端居日方永。同袍四五人，共爱山中静。飞阁轶氛埃，丛林逗萝径。潭静日已秋，竹深午犹暝。初沿双溪转，稍入空中境。婉婉林鸟声，悠悠野僧定。平生好幽玩，尽日惬佳兴。山水发清机，风泉澹初性。日夕徐徐归，云间响孤磬。
夏日过琳宫
作者：王恭
朝代：明

琼馆迢迢隐碧岑，平时钟磬出空林。苔因暑气侵仙帙，鹤伴闲云对客簪。小洞石泉香洗药，古坛松树净横琴。欲谈火枣交梨事，愧杀红尘一片心。
夏月过周六园林因有茶瓜之会
作者：王恭
朝代：明

森爽凤山里，林幽暑自移。幸无尘外事，应有静中期。鸟触牵风幔，猿投宿露枝。茶瓜并异味，随兴且淹迟。
夜到渔家
作者：王恭
朝代：明

渡口集昏鸦，缘村径路赊。枫青迷野水，竹密暗江沙。远火人声绝，孤帆日影斜。扣门惊犬吠，如入子陵家。
夜宿石门闻秋风
作者：王恭
朝代：明

洞口微钟夕，阴林散夜声。孤灯残月下，千嶂断猿鸣。飒沓惊禅定，萧条动客情。卷帏清不寐，松际月斜明。
夜寒曲
作者：王恭
朝代：明

霜叶冷飕飕，鸦啼井上楼。辘轳哀响断，蟋蟀夜深愁。绣被兰香灭，银筝雁影流。相思红烛尽，敲碎玉搔头。
夜投山馆
作者：王恭
朝代：明

野馆残灯暗复明，子规声里客愁生。绿萝洞口三更月，何限乡山万里情。
夜泊枫桥怀所知
作者：王恭
朝代：明

落日阊门外，枫桥暂泊舟。寒山初上月，吴苑欲含秋。别梦千重远，残钟半夜愁。天明望乡树，迢递忆同游。
夜泛台江
作者：王恭
朝代：明

无诸古城外，潮满合沙洲。宾从留骢马，壶觞度彩舟。山回川夜月，？怨海云秋。寂寞屠龙事，台空江自流。
夜泛台江
作者：王恭
朝代：明
体裁：五言律诗

无诸古城外，潮满合沙洲。宾从留骢马，壶觞度彩舟。山回川夜月，�怨海云秋。寂寞屠龙事，台空江自流。
天王寺避暑
作者：王恭
朝代：明

溪口长藤半落花，绀园开士具袈裟。林端香度禅扉净，谷里云归鸟道斜。冰簟临风开白榻，玉盘贮水割甘瓜。坐来心境微凉夕，更喜山童解煮茶。
夷门怀古
作者：王恭
朝代：明

策马夷门道，萧条愁杀人。魏王公子不复见，大梁宫殿随灰尘。七雄戈剑纷相击，秦兵已在邯郸陌。晋鄙难回朱亥椎，如姬早中侯嬴策。春去秋来百草青，古城落日烟尘生。眼前不见抱关者，世上空传侠客名。秋天摇落多愁思，信陵原头木应死。谁见豪门爱士时，惟有东流汴河水。
奉和国子先生郑孟宣退朝听莺之作
作者：王恭
朝代：明

蓬莱佳气满瑶京，禁柳青青听曙莺。辇路乍闻千啭晓，春风遥度万家声。近随天仗和鸾驭，散入云门间玉笙。不独清平歌此调，高台还有凤凰鸣。
奉寄浮丘郑助教兼柬董记室
作者：王恭
朝代：明

西胶博士金门客，白马青袍夹城陌。天池种藻上林花，身受皇恩不顾家。春风几见桥门柳，禄米唯应足沽酒。囊无一物寄妻孥，箧有空书示僚友。忆昨骊驹未别乡，新宁山水竞风光。县人争揖芭蕉馆，墨客都寻柿叶房。六平山下秋同屐，半占峰南夜联席。别后相思何处寻，凤台碧草连天色。王门记室最情亲，官暇相过德有邻。飞札定应思漫士，因风也或寄樵人。
奉寄郑助教
作者：王恭
朝代：明

海国霜寒断雁飞，五门何处整朝衣。凤台月色空中白，长乐钟声马上微。中岁一官仍独冷，西胶三礼似应稀。杜陵别后襟期少，谁共樽中醉落晖。
奉寄郑浮丘先辈兼简龙门漫士
作者：王恭
朝代：明

阴寒变微暄，泽国东风后。嘤嘤黄鸟语，袅袅青丝柳。沧洲二月花正开，沧洲堂上置酒杯。登堂忽见浮丘面，借门行人何处来。去年走马朝京阙，臈月都门正飞雪。客舍偏惊白下春，归心不醉秦淮月。闻君昔时能远游，飘如黄鹄横九州。掉头不肯缚尘绶，长啸曾乘踏海舟。风流况是才名久，健笔雄词世希有。生事何须负郭田，丈章只在今人口。击筑邀欢喜盍簪，青山落日孤猿吟。三更酒醒人散后，惟见月白平湖深。此时与君情转熟，客里相看不能别。问我摧残向几秋，离心未忍从头说。相随相送雁峰头，云散青天碧海流。送君别来未几日，落花春暮令人愁。人生万事伤怀抱，那似凄凉不堪道。旧友凋零半九泉，故园索寞空秋草。龙门高士更清真，倾盖由来不弃贫。看君共是青云客，应念悠悠失路人。
奉寄齐府纪善郑孟宣召还京
作者：王恭
朝代：明

三年书信远寥寥，知在临淄道路遥。空使多情长忆别，谁知白首得还朝。曳裙几醉齐门酒，奉使应劳汉使轺。想到九重频顾问，好陈三策辅唐尧。
奉寄龙门高漫士牧隐二先辈
作者：王恭
朝代：明

玩宇平临半占峰，清晖遥映翠微松。云来鸡屿应还倦，鸟下龙门去亦慵。池草任随吟处长，江花偏待醉时逢。十年自笑无家别，谁念沧浪远寄踪。
奉答陈先海先辈
作者：王恭
朝代：明

朔雪寒鸿半江海，五侯池馆谁相待。支离王粲身未达，落拓苏秦舌还在。梅陇霜前早识君，三溪花畔又论文。柏山夜雨闻钟梵，华馆清灯对水云。今年复过沙京下，百丈峰南是君舍。衣冠萧洒辋川人，山水依稀鹿门社。别后那能寄远书，秋风空钓雁池鱼。狂歌酒店墩头月，思尔桃枝湖上居。
奉答陈沧州
作者：王恭
朝代：明

朝来空馆思依依，回首关河一叶飞。沧海断鸿看又到，故山明月几时归。萧条短发临青镜，飒沓秋风度客衣。唯有沧州知己在，未应尊酒顿相违。
奉荅陈沧州
作者：王恭
朝代：明

白发沧洲似者稀，瑶华应愧寄林扉。每怜独客如萍梗，更有何人惜布衣。梧叶满庭残暑退，青山对酒小凉归。莫愁璧水音尘远，早晚关河候雁飞。
奉赋佥宪陈公鹤峰亲舍
作者：王恭
朝代：明

柏台使者金门吏，家住惠阳万山里。青山历历孟家邻，乔木苍苍郑公里。黄鹤连峰入翠微，白云亲舍对清晖。山厨日送茅容膳，野服时逢莱子衣。别来久矣怀乡国，身受皇恩归未得。林鸟频闻返哺声，萱花几变忘忧色。七闽露冕肃秋霜，揽辔唯应忆范滂。会使乡人看昼锦，惠阳山水有辉光。
奉赋闽藩参政凤阳张公忠孝堂
作者：王恭
朝代：明

淮右多卿族，天朝重缙绅。东胶呈彩凤，左辖应祥麟。荒服资文化，名藩寄大臣。一官忠孝在，三调渥恩均。恋阙瞻天迥，荣亲爱日频。怀英云独望，令伯表深陈。乡远龙飞处，堂高鹤发新。涂山青历历，濠水绿津津。衣彩趋庭梦，腰金报主身。甘棠何彩萃，风木忽悲辛。霜露思泉壤，云霄睇玉宸。心随葵藿尽，情感蓼莪真。堂搆仍先志，纲常激后人。所希登宰辅，特此赞皇仁。
奉题清远伯水墨图中写松竹梅
作者：王恭
朝代：明

君不见徂徕峰顶秋涛作，琅琊台上天声落。君不见黄陵庙前千万枝，楚云湘雨青离离。不知何树临寒水，冷蕊空香拂征骑。乍逐吴歌曲里残，又向边人笛中起。君侯受钺下闽藩，草木还沾雨露恩。山中亦有淩霜柏，思向侯门深托根。
奉饯林思和秩满之天官
作者：王恭
朝代：明

三月闽州柳堪折，泮林上客来作别。自言官满欲朝天，不向家山卧明月。君家兄弟并承恩，冠盖联蝉共一门。看君已是丈夫行，况复少卿贤子孙。太常峨峨綵云里，君见才名亦如此。黄鹄高飞隘九州，骅骝一蹴行千里。倾盖逢君惜未深，相看又动别离吟。兴回暮雨孤尊酒，目送南鸿一片心。吴樯积水丹枫坝，淮树青山秣陵社。白下亭中醉墨时，凤凰台上弹琴夜。故园迢递白沙堤，榕叶青青拂石猊。功成早著还乡绣，毋令睇望空云泥。
奉饯郑浮丘赴召天京二首
作者：王恭
朝代：明

三楚文衡忆重持，泮林宁厌一官卑。论经已被先皇诏，怀策今逢圣主知。长乐曙钟宫漏永，蓬莱宵烜佩声迟。承平正尔需贤佐，莫对乡山怅别离。黄叶山中把酒杯，行人西上凤凰台。关河马色迎寒度，江郭鸿声带晓催。三礼才名天下少，九重丹诏日边来。悬知此别云泥隔，拟欲弹冠愧不才。
奉饯郑浮丘赴召天京二首·其一
作者：王恭
朝代：明

三楚文衡忆重持，泮林宁厌一官卑。论经已被先皇诏，怀策今逢圣主知。长乐曙钟宫漏永，蓬莱宵烜佩声迟。承平正尔需贤佐，莫对乡山怅别离。
奉饯郑浮丘赴召天京二首·其二
作者：王恭
朝代：明

黄叶山中把酒杯，行人西上凤凰台。关河马色迎寒度，江郭鸿声带晓催。三礼才名天下少，九重丹诏日边来。悬知此别云泥隔，拟欲弹冠愧不才。
女耕田行
作者：王恭
朝代：明

鸣鸠喔喔屋上啼，东邻西舍把锄犁。儿家兄弟久边戍，数亩山田空草畦。山田况是多硗确，无人无牛废耕作。母今年老女未笄，门户萧条转衰薄。掩面含羞学种田，道傍观者尽垂怜。去年潦旱妨秋稼，尽鬻裙钗输税钱。春来依旧愁辛苦，窃向田头拜田祖。黄葛衣吹野草风，青蒲笠带山花雨。路逢边使忽悲伤，闻道儿兄死战场。欲收兄骨向何处，女身不及东家郎。
妾薄命
作者：王恭
朝代：明

妾家丛台下，花颜耀青春。嫁得金吾婿，飘飘事边尘。昨闻羽书至，阵殁交河滨。战马委沙碛，兵符属他人。念此每欲死，淋浪泪沾巾。罗襦为君解，瑶瑟不复陈。始信古人言，容华多误身。
妾薄命
作者：王恭
朝代：明

玉钗堕地无全股，双凤蟠龙两分去。
虽藏匣底终弃捐，欲卖傍人不直钱。
轳辘宛转黄金井，手挽铜瓶系纤绠。
谁知绠断瓶堕泉，千尺深沉不窥影。
铜瓶堕泉钗堕地，君心何得生离异。
妾薄命
作者：王恭
朝代：明

玉钗堕地无全股，双凤蟠龙两飞去。虽藏匣底终弃捐，欲卖傍人不直钱。辘轳宛转黄金井，手挽铜瓶系纤绠。谁知绠断瓶堕泉，千尺深沈不窥影。铜瓶堕泉钗堕地，君心何得生离异。
孀妇吟
作者：王恭
朝代：明

开箧见珠翠，思君前日情。祗言恩爱长相顾，岂误音容隔死生。东流逝水何时返，倏忽青天綵云散。铜镜妆台不复窥，罗襦绣被荒尘满。月明穗帐凉如水，灯火荧荧照虚位。寂寞空帘鹊影閒，萧条穷巷虫声碎。东邻车马如云屯，西邻歌舞日纷纷。不羡他家夫妇好，宁甘守节在君门。新坟峨峨倚山麓，春去秋来草应绿。夜半伤心不忍啼，天明独抱孤儿哭。
孀妇吟
作者：王恭
朝代：明
体裁：古风

开箧见珠翠，思君前日情。祗言恩爱长相顾，岂误音容隔死生。东流逝水何时返，倏忽青天綵云散。铜镜妆台不复窥，罗襦绣被荒尘满。月明繐帐凉如水，灯火荧荧照虚位。寂寞空帘鹊影閒，萧条穷巷虫声碎。东邻车马如云屯，西邻歌舞日纷纷。不羡他家夫妇好，宁甘守节在君门。新坟峨峨倚山麓，春去秋来草应绿。夜半伤心不忍啼，天明独抱孤儿哭。
孟夏山中
作者：王恭
朝代：明

回溪风泛落花深，啼鵙声中见绿阴。半壁白云浮几席，一帘晴翠袭衣簪。幽栖也作怀人梦，高卧犹悬恋阙心。自笑渊明偏爱酒，山林寥落久无金。
孟夏山居
作者：王恭
朝代：明

卜居曾费买山钱，林下萧条屋数椽。绝涧垂萝时见瀑，绿槐残雨昼闻蝉。潭边鹿过疑盘谷，岭口人看似辋川。自是幽栖无外事，闭门闲看养生篇。
孤雁
作者：王恭
朝代：明

钿弦声里自成行，无那分飞落楚霜。前侣飘零何处在，青春作伴好还乡。
客中夜雨
作者：王恭
朝代：明

孤阁悬灯暗复明，满林凉雨落秋声。别来多少湘江水，尽向苍梧叶上倾。
客中歌越调
作者：王恭
朝代：明

遥村灯火绝人行，一曲凄凉对月明。山叶下时孤雁冷，邻鸡啼断百虫鸣。黄沙碛里霜天梦，白草边头日暮情。欲变商音谁感激，满天凉雨送馀声。
客中见孤雁有感
作者：王恭
朝代：明

江燕逢秋去渐稀，明朝回首是乌衣。独怜沧海人流落，犹向西风叹未归。
客中见新燕
作者：王恭
朝代：明

可怜江上燕，几日到乌衣。欲向谁家去，多应旧主非。落花深巷小，乔木画梁稀。自笑天涯别，秋风想未归。
客中见新燕
作者：王恭
朝代：明

可怜江上燕，几日到乌衣？欲向谁家去，多应旧主非。
落花深巷小，乔木画梁稀。
自笑天涯别，秋风想未归。
客中见新雁
作者：王恭
朝代：明

西风初别塞垣秋，迢递分飞楚水头。客里心惊那忍见，故园兄弟更关愁。
客中闻子规
作者：王恭
朝代：明

关路草凄凄，枫林杜宇啼。思深湘岸曲，声断郢云西。故国春归尽，他乡客去迷。凄凉听渐近，疲马亦长嘶。
客舍清明
作者：王恭
朝代：明

杜宇啼来欲暮春，忽逢寒食倍沾巾。萍踪每恨天涯别，华发空看镜里新。故垄松楸应渐远，异乡风景有谁亲。经过几处堪惆怅，浑是山阳笛里人。
客舍闻捣衣
作者：王恭
朝代：明

山馆？啼碎客心，恶闻何处响孤砧。数声惊觉还家梦，一夜挑灯忆故林。
客舍闻捣衣
作者：王恭
朝代：明
体裁：七言绝句

山馆�啼碎客心，恶闻何处响孤砧。数声惊觉还家梦，一夜挑灯忆故林。
宪从事新宁陈氏归隐卷
作者：王恭
朝代：明

识子何太迟，谁家见颜色。胡瓶臈酒介轩楼，红烛离堂孔彰席。忆昨见君毛骨奇，白面虬须秀两眉。九苞凤羽朝阳日，百鍊鱼肠出匣时。清署淹留凡几载，百司共喜文无害。何意翻捐从事衫，到家偏著斑斓綵。阶下红萱映白茆，活鳞香稻遍山庖。帘前肆伍淩霜竹，借与慈乌来作巢。莫言村西一丘壑，小山松桂长如昨。心远能教地自偏，何必庐阜天台有猿鹤。
宫井
作者：王恭
朝代：明

甃石长门里，虚圆一鉴清。银床苔藓积，丝绠辘轳鸣。淡泊如恩浅，清泠似妾明。铅华空自照，惆怅若为情。
宫人入道
作者：王恭
朝代：明

雨露恩宁薄，烟霞思独迷。向人披鹤氅，无分卷龙衣。女伴愁将别，君王梦亦稀。他年青鸟使，衔表到金扉。
宫人春思图
作者：王恭
朝代：明

君恩那似柳条轻，门外金舆暗度声。独立长门春又晚，一帘闲草上阶生。
宫燕
作者：王恭
朝代：明

杳杳别乌衣，还寻禁苑飞。结巢依绣户，识主近罗帏。影落宫潮小，声沈御柳微。长门春寂寂，犹忆海西归。
宫莺
作者：王恭
朝代：明

宫漏晓沈沈，间关百啭音。声随天乐下，色借御袍深。柳外窥残黛，花间识堕簪。长门终日闭，闻尔独关心。
宿陈八家楼
作者：王恭
朝代：明

世上悠悠多弃贫，惟君高谊始相亲。升沈独恨长沙别，南北谁怜失路人。吹笛关山明月上，到楼钟鼓梦家频。江湖风浪连城起，何处飘飘托此身。
宿鸟
作者：王恭
朝代：明

深林纤月上，啧啧独栖时。夜半山风急，惊飞过别枝。
寄三衢董教陈孟敷
作者：王恭
朝代：明

离别中年梦亦惊，未应王谢独关情。家林久已无音信，江海今馀几弟兄。浙水断鸿秋半影，粤河残叶夜中声。遥怜姑篾千峰里，何处相思月自明。
寄三衢陈八董教
作者：王恭
朝代：明

怀君属秋暮，离思满凉天。百越孤云外，三衢独雁边。？鸣飞楚叶，潮落见湖田。泮水横经绿，柯山卷幔连。醉吟官舍雨，兴扫墨池烟。旧业闲三径，移家恋一毡。风霜怜宦薄，雨露喜生全。交态今寥落，相思独惘然。逢秋惊发变，怅别使心悬。欲拜桐溪墓，因行雪夜船。
寄三衢陈八董教
作者：王恭
朝代：明
体裁：五言排律

怀君属秋暮，离思满凉天。百越孤云外，三衢独雁边。�鸣飞楚叶，潮落见湖田。泮水横经绿，柯山卷幔连。醉吟官舍雨，兴扫墨池烟。旧业闲三径，移家恋一毡。风霜怜宦薄，雨露喜生全。交态今寥落，相思独惘然。逢秋惊发变，怅别使心悬。欲拜桐溪墓，因行雪夜船。
寄上清王道人
作者：王恭
朝代：明

闲斋澹无营，忽念山中侣。鹤驭杳难期，瑶笙竟何处。心怀九转丹，梦绕三花树。矫首望孤云，飞声寄玄圃。
寄凤池故人钟大
作者：王恭
朝代：明

谷口遥钟半掩门，疏灯空馆住荒村。棕榈叶上惊新雨，砧杵声中忆故园。多难未销豪杰气，长贫难荅旧交恩。凤池月色歌钟里，应念残山独听猿。
寄刘三知己
作者：王恭
朝代：明

客居风景似湖南，长羡山中酒共酣。归梦几回梧叶雨，怀人多在菊花潭。空林野雪闲相待，魏阙青云远自惭。闻说茂陵仍卧病，独将心事问谁堪。
寄刘大
作者：王恭
朝代：明

閒宵灯里梦刘郎，梦觉还惊是两乡。孤馆几回江上月，流年空度镜中霜。青蒲野水林扉静，黄鸟山亭酒瓮香。遥想丘园多乐事，也应飞札慰离伤。
寄别陈大坐罪之京师
作者：王恭
朝代：明

泪沾行子衣，不得顾庭闱。祖席君难醉，朋簪我独违。风波千里别，淮海几人归。剩把乡书寄，新秋有雁飞。
寄别陈志鸿罢官归高凉
作者：王恭
朝代：明

解印行歌出将营，千军流泪共含情。邹阳书上谁称屈，王粲才高赋谩成。天连故国铜鱼远，霜落寒江白雁鸣。自愧神交惊此别，不堪离恨更沾缨。得官何似罢官閒，闽海秋风一骑还。五岭黄茆通驿路，百城寒水接乡关。离心不醉霜中柳，归梦应寻鸟外山。闻说旧游多鹗荐，未应空老薜萝间。
寄别陈志鸿罢官归高凉·其一
作者：王恭
朝代：明

解印行歌出将营，千军流泪共含情。邹阳书上谁称屈，王粲才高赋谩成。天连故国铜鱼远，霜落寒江白雁鸣。自愧神交惊此别，不堪离恨更沾缨。
寄别陈志鸿罢官归高凉·其二
作者：王恭
朝代：明

得官何似罢官閒，闽海秋风一骑还。五岭黄茆通驿路，百城寒水接乡关。离心不醉霜中柳，归梦应寻鸟外山。闻说旧游多鹗荐，未应空老薜萝间。
寄博罗林董教
作者：王恭
朝代：明

几年□□著儒衣，两度持衡坐棘闱。岭海路遥归梦断，蛮天雁少寄书稀。时清岂叹官如旧，道在宁忧禄尚微。闻道故人多鹗荐，纷纷环佩满王畿。
寄宁德林训迪
作者：王恭
朝代：明

忆君时复强登楼，云树苍茫怅别愁。两地情多孤夜月，十年官冷旧沧洲。鹤林山色当杯绿，鲛室潮声到县秋。早晚香名应更达，泮池何事久淹留。
寄宿田家
作者：王恭
朝代：明

日暮寄宿在田家，谷口南风生枣花。田夫归来系牛牯，向前问客何乡土。厨头唤妇具黄粱，树里携瓶沽酒浆。木绵作衾溪石枕，青竹为灯照吟影。田夫更语妻勿嗔，客子不是寻常人。
寄山中人
作者：王恭
朝代：明

佳君住处在深山，高卧林扉日日闲。借问松间双白鹤，何时相问到人间。
寄山中友
作者：王恭
朝代：明

一别青山音问稀，白云流水思依依。不知老鹤巢边树，几度开花几度飞。
寄建上客
作者：王恭
朝代：明

建水接闽关，连峰鸟外闲。鱼商墟市远，虾菜野桥湾。烟火舟中饭，乡林梦里还。年年贪利涉，不道解离颜。
寄新宁林伯坚秀才
作者：王恭
朝代：明

三峰过残雨，独树冥返照。鸟外寻片云，霞边发孤笑。若人沧浪心，挂席淩海峤。白社偶香缘，清江隐渔钓。缅怀中林期，负我苏门啸。荣贱非所知，君其可同调。
寄曾伯刚赵景哲
作者：王恭
朝代：明

鸿雁南飞不寄声，暮云春树远含情。白湖高馆何年别，青浦孤帆几日行。香界竹深僧共隐，市楼花满酒同倾。谁怜白发沧江上，閒倚东风听晚莺。
寄林彦衡训迪嘉禾
作者：王恭
朝代：明

欈李山川接上腴，鱼盐粳稻满东吴。横经不道官犹冷，禄薄还堪酒屡沽。霜落乡林思旧橘，秋深江郭忆寒鲈。绨袍别后情何限，莫惜新吟寄野夫。
寄沧洲狂客
作者：王恭
朝代：明

三年憔悴得君怜，君上青云益惘然。客里思乡何日到，天涯见月几回圆。未期岁晚同携手，预恐新正对别筵。贫贱独惭无可赠，临岐空忆绕朝鞭。
寄清江隐人
作者：王恭
朝代：明

平远台中醉盍簪，粤王台上惜分襟。单车映月经槐里，孤棹移家入桂林。沧海到来无旧业，白云归后更何心。豪华近付东流水，谁笑闲门碧草深。
寄潘源润因悼黄山陈平叔
作者：王恭
朝代：明

偶因行客问潘郎，忆得黄山醉墨堂。斗酒几回浇宿草，松门何处闭秋霜。尺书不到边鸿断，三径犹存旧业荒。何日远寻高待诏，扁舟能过辋川庄。
寄玉融郑三秀才
作者：王恭
朝代：明

空斋病起怯秋声，无那啼鸪向夕鸣。凉雨一天孤烛夜，断鸿千里故人情。寒花浥露江蓠白，独树含霜瘴海清。遥羡胜游多上日，瑞岩僧舍喜逢迎。
寄翰林王孟敷兼促皆山樵记
作者：王恭
朝代：明

钓鲈桥上惜分簪，别后闻君入禁林。近道相如能献赋，谁言贾谊少知音。永阳独树还家梦，魏阙晴云捧日心。寂寞山林樵采事，何时为记比南金。
寄胄监郑助教并董鲁府记室
作者：王恭
朝代：明

秋声昨夜满凉天，多少离情梦日边。垂老更堪逢此别，如何王谢惜中年。官暇行吟璧水秋，曳裾閒惜凤台游。白门共醉吴姬酒，谁念沧浪是别愁。
寄胄监郑助教并董鲁府记室·其一
作者：王恭
朝代：明

秋声昨夜满凉天，多少离情梦日边。垂老更堪逢此别，如何王谢惜中年。
寄胄监郑助教并董鲁府记室·其二
作者：王恭
朝代：明

官暇行吟璧水秋，曳裾閒惜凤台游。白门共醉吴姬酒，谁念沧浪是别愁。
寄董时贡鲁府纪善
作者：王恭
朝代：明

秋风黄叶满贫居，遥忆王门独曳裾。闽海几回深寄别，秣陵何事少来书。
寄蒋节庵鍊师
作者：王恭
朝代：明

观门迢递碧萝阴，尘迹空怀物外寻。沧海月明人去远，瑶池秋晚雁来深。孤云野鹤悠悠别，积水江枫夜夜心。遥想山中多胜事，相思时复寄瑶琴。
寄衣曲
作者：王恭
朝代：明

孤月照庭阑，相思剪合欢。泪从灯烛下，霜入□□寒。绝漠□□远，空闺锦帐残。凭君封裹里，谁为著时看。
寄衣曲
作者：王恭
朝代：明

秋风飞虏尘，闺里捣衣频。拭泪逢边使，缄情寄远人。不辞劳妾手，未省称君身。莫待封侯日，归来但著新。
寄赠林志仁博士
作者：王恭
朝代：明

麟经独抱上王畿，宫锦新裁博士衣。六馆夜凉闻漏起，五门天曙退朝归。凤凰台上吹箫迥，鳷鹊楼前见雁飞。西掖环林应不远，相逢休道故人稀。
寄越城知己
作者：王恭
朝代：明

郡楼寒夜响悲笳，梦里还乡路益赊。莫道故人消息近，越王潭水即长沙。
寄郑助教兼似胄监诸友
作者：王恭
朝代：明

奉诏西游匹马迟，金陵山水帝王畿。乡书见雁休愁寄，官舍闻莺晓梦归。白首桥头听夜漏，青云池馆醉春衣。遥怜璧水多麟凤，天子临雍世所稀。
寄郑助教兼似胄监诸友
作者：王恭
朝代：明

斗酒东城送别时，马前杨柳绿烟丝。桥门到日闻莺早，乡信逢秋寄雁迟。璧水独寻麟凤去，故人谁与薜萝期。为言六馆诸才俊，好向春风折桂枝。
寄陈仲全编修兼左春坊
作者：王恭
朝代：明

宛陵曾采泮芹香，一上銮坡被宠光。禁里疏钟移夜直，花间鸣佩出春坊。思家几度江田绿，念别休惊陇树黄。遥羡阿戎同禁苑，朝朝如在竹林乡。
寄陈孟敷寓三衢
作者：王恭
朝代：明

姑篾寒山色似苔，越城霜菊为谁开。野藤洞口楼西月，付与何人照酒杯。
寄题灵武王孟扬南湖草堂
作者：王恭
朝代：明

湖南小山谁结茆，潮阳使君归避敲。五马行春何处在，空梁落月多神交。后人此地还庐墓，日望寒松叹风树。损庵画坐想音容，密斋夜起悲霜露。阿翁曾与石为邻，今见盘陀若大宾。阿翁当年与山好，仰止今朝思古人。澄湖积雨秋波净，菱叶荷花落天镜。出户唯将鸥鸟亲，罢琴也逐渔樵兴。君家事业何可当，兄弟联翩如凤凰。新制文章行满箧，旧藏袍笏尚堆床。溪藤歙砚相辉焕，金薤琳琅映华翰。秘阁图书出晋唐，故家彝鼎超秦汉。我昔登龙候使君，满堂宾客正论文。南阳醉墨今何在，太史清诗久不闻。前朝冠盖多如雨，谁共使君同日语。地下逢人不愧心，人间有泪空传古。三十年来别永阳，白头无复更登堂。心随辋口栾家濑，梦落盘中李氏庄。看君岂是悠悠者，昨日桥门动声价。合浦初还照乘珠，流沙远致空群马。到家又结草堂期，曾对山灵发誓辞。名遂古来应税驾，南湖谁假北山移。
寄马秀才下第归
作者：王恭
朝代：明

乡闱不得意，秋卷自呈亲。共恨持衡手，空怜泣玉人。拂衣枫叶冷，归棹菊花新。擢秀非难取，长歌泮水春。
寒塘曲
作者：王恭
朝代：明

玉燕古钗堕寒水，曲塘无波深见底。茨菰菱叶烂成泥，唯见芙蓉抱香死。
寒夜宴别陈叔晦
作者：王恭
朝代：明

县城高馆宴离觞，共对寒灯别意长。孤嶂啼猿惊落叶，谁家残笛度微霜。云山驿路遥相送，鱼鸟沧洲旧莫忘。知尔怀人何处是，秣陵春树远苍苍。
寒夜宴集陈拙脩西轩
作者：王恭
朝代：明

飞霰夜仍集，寒飙鸣近林。感君玉壶酒，微昏忽盈襟。中庖出丰膳，剧饮成讴吟。宾言无多酌，主称宜再斟。人生亦奚为，所愿常盍簪。何必候离间，临风想徽音。顾惭悠悠者，辱此惠爱深。穷匮不能答，嘿嘿以铭心。
寒夜宿张藻宅偶赋
作者：王恭
朝代：明

旅人眠不安，抱剑夜中弹。月映花林白，霜凄画壁寒。澹云孤梦远，流水半生残。想是平原馆，萋萋草正繁。
寒夜拥炉有怀
作者：王恭
朝代：明

拥炉寒夜坐，寂寞对閒居。冻雪千山白，情人万里馀。京南无过雁，汶上少来书。愁绝残灯里，横窗片月虚。
寒山过雨图
作者：王恭
朝代：明

落叶塞鸿秋，澄江湛不流。数峰残雨外，独树断云头。暝色浮僧磬，寒光入钓舟。向来濯缨处，迢递隔沧洲。
寒山送客
作者：王恭
朝代：明

相送空林下，千峰鸟外微。寒风飞去旆，野烧带行衣。谷口遥钟度，天涯远骑归。知君愁此别，应念故人稀。
寒斋留客
作者：王恭
朝代：明

山中酒熟蟹初肥，寂寞怜君问竹扉。莫为家贫便分手，出门应是故人稀。
寒村隐者
作者：王恭
朝代：明

谷口微霜度，寒村独见君。西风见萧瑟，落叶不堪闻。古路无行客，闲门有白云。为怜幽处好，不忍更轻分。
寒食登临
作者：王恭
朝代：明

山水空青处，烟萝鸟道边。千门初禁火，独树已啼猿。涓溜和清唱，飞花拂绮筵。回首古城下，新冢草芊芊。
寓意
作者：王恭
朝代：明

南苑花红北苑稀，美人楼上泣罗衣。同时种树应皆落，何事秋风却后飞。
寻清冷台访洽上人
作者：王恭
朝代：明

端居在人境，久没尘壤中。探奇不惮远，于焉得佳逢。石怪互森列，台高絓虚空。林端宿云去，竹外微径通。岩壑深杳霭，天花雨臈茸。洽师禅门秀，戒臈同古松。说法超上乘，苦心归妙宗。予惭善根浅，迷方莫能从。暂此松下石，聊疏浮世踪。
将入蜀留别同志
作者：王恭
朝代：明

蜀道歌来谁共悲，明朝还是拂征衣。剑门积雪人行少，栈石连云鸟度稀。白帝陵边春树尽，锦官城下夕阳微。旧游谩有相思梦，万水千峰几日归。
山中即事
作者：王恭
朝代：明

习静当幽处，闲扉隐翠微。林间闻鸟近，云际见人稀。曲洞留残雪，高岩挂落晖。遥知铜墨贵，不羡薜萝衣。
山中喜故人绣衣使者见过
作者：王恭
朝代：明

谷口夜来雨，闭门碧苔深。单居绝俦侣，郁郁愁我心。台中故人旧相得，别来不道青云隔。骢毛骏马绣衣裳，飘飘来问山中客。山中野人独布衣，十年分与故人稀。薜萝深庭开花径，猿鸟声中候竹扉。西游不问行来久，且喜林间一携手。几度空看海上云，相逢好醉杯中酒。酒酣击剑歌未终，樽前别思又匆匆。羡君大隐金门里，嗟予还卧青山中。山中寥寥日将夕，芳草萋萋谩相忆。满地残花送马蹄，天涯目断愁难极。
山人以春茗见寄赋以荅之
作者：王恭
朝代：明

仙峤多灵草，纷披谷雨前。色疑蒙顶雾，香讶武夷泉。林屋人稀到，山厨手自煎。愧无琼玖报，徒此寄云笺。
山人入城
作者：王恭
朝代：明

翠微行渐远，去去入城扉。断续人烟近，荒凉故旧稀。市廛沾草屦，官柳拂荷衣。惟有空濛水，东流无是非。
山人入城
作者：王恭
朝代：明

行行别翠微，迢递入城扉。故旧多零落，人烟半是非。清霜寒使马，落日动军麾。薄莫遥钟起，还寻旧路归。
山寺读书
作者：王恭
朝代：明

赢粮寻翠巘，负笈入琳林。书映藤萝色，声随钟梵音。芸香孤鸟外，灯影断猿深。寂寂空门夜，闲窥往圣心。声声连梵音，人影与禅心。散帙维摩室，悬灯支遁林。灵花开户落，法雨下帷深。洙泗东流去，真源何处寻。
山寺读书·其一
作者：王恭
朝代：明

赢粮寻翠巘，负笈入琳林。书映藤萝色，声随钟梵音。芸香孤鸟外，灯影断猿深。寂寂空门夜，闲窥往圣心。
山寺读书·其二
作者：王恭
朝代：明

声声连梵音，人影与禅心。散帙维摩室，悬灯支遁林。灵花开户落，法雨下帷深。洙泗东流去，真源何处寻。
山居即事
作者：王恭
朝代：明

门掩青峰野水间，绿萝花暝鸟飞还。纷纷车马红尘里，何似仙家半日闲。
山居春晓
作者：王恭
朝代：明

仙源隔几尘，林馆更宜春。叶暗青连雨，云孤白近人。浣衣溪沫绿，濯足野苔新。余亦无机者，诛茅愿卜邻。
山庄独夜
作者：王恭
朝代：明

独坐空窗里，幽泉入户鸣。山林甘寂寞，风月共凄清。夜半猿声断，空庭烛影明。萧条松叶下，缨冕不关情。
山庄独夜
作者：王恭
朝代：明

草屋残灯夜转深，竹边萤火照孤吟。青山历历？啼断，储叶萧萧月满林。
山庄独夜
作者：王恭
朝代：明
体裁：七言绝句

草屋残灯夜转深，竹边萤火照孤吟。青山历历�啼断，储叶萧萧月满林。
山斋遣怀
作者：王恭
朝代：明

雨后山意闲，孤吟葛衣薄。淑风散松香，幽景变林壑。飞云淡而归，宿鸟欣有托。谁欤大梦间，扰扰独先觉。仲尼羁旅人，伯阳遁西漠。大圣古且然，吾氓任萧索。黄金尔何为，适此悔吝作。服食不愿馀，晨炊饱藜藿。
山楼对酒
作者：王恭
朝代：明

楼前积水映苍苔，卷幔孤云落酒杯。更尽一樽秋雨外，故山曾有几人回。
山楼晚坐有怀同志
作者：王恭
朝代：明

松下楼高入翠微，望中山水有晴晖。空林月出溪声冷，何事知心与愿违。
山楼晚坐有怀同志
作者：王恭
朝代：明

绿萝烟暝夕阳收，何处？啼更倚楼。京国故人分别久，楚云湘水共关愁。
山楼晚坐有怀同志
作者：王恭
朝代：明
体裁：七言绝句

绿萝烟暝夕阳收，何处�啼更倚楼。京国故人分别久，楚云湘水共关愁。
山水图
作者：王恭
朝代：明

半幅生绡里，分明见远山。断桥分瀑溜，古木隐岩峦。野色烟中没，孤云鸟外还。幽栖如此得，何必市朝间。山水无穷趣，看图忆胜游。叶藏云外塔，风稳□□舟。岩际隐遥月，藤阴下碧流。从兹得佳赏，何日去瀛洲。山水惬幽盟，萧萧薜荔情。天边孤嶂远，鸟外白云横。野衲闻猿坐，山人伴鹿耕。看图应不厌，疑是辋川行。
山水图
作者：王恭
朝代：明

城隅山水共清晖，城下居人半掩扉。远树微钟随去棹，夕岚残雨到行衣。潮来绝岛天边小，日落孤云鸟外归。为问沧浪垂钓者，白头何事未忘机。
山水图·其一
作者：王恭
朝代：明

半幅生绡里，分明见远山。断桥分瀑溜，古木隐岩峦。野色烟中没，孤云鸟外还。幽栖如此得，何必市朝间。
山水图·其三
作者：王恭
朝代：明

山水惬幽盟，萧萧薜荔情。天边孤嶂远，鸟外白云横。野衲闻猿坐，山人伴鹿耕。看图应不厌，疑是辋川行。
山水图·其二
作者：王恭
朝代：明

山水无穷趣，看图忆胜游。叶藏云外塔，风稳□□舟。岩际隐遥月，藤阴下碧流。从兹得佳赏，何日去瀛洲。
山水图为造士陈叔能书
作者：王恭
朝代：明

屋上群峰旧隐居，澹云凉月午窗虚。满庭芳草人稀到，半亩黄精手自锄。积水断桥寒鸟外，夕阳鸣磬夜霜初。泮林莫羡苏门啸，未许寻山共结庐。
山水图为陈思孝少尹题
作者：王恭
朝代：明

孤亭閒坐共忘机，华顶飞泉半夕晖。莫讶小舟频载酒，山林今日故人稀。酒船一棹镜湖波，云掩稽峰半薜萝。休道谪仙今独少，山林狂客也无多。
山水图为陈思孝少尹题·其一
作者：王恭
朝代：明

孤亭閒坐共忘机，华顶飞泉半夕晖。莫讶小舟频载酒，山林今日故人稀。
山水图为陈思孝少尹题·其二
作者：王恭
朝代：明

酒船一棹镜湖波，云掩稽峰半薜萝。休道谪仙今独少，山林狂客也无多。
山水扇头
作者：王恭
朝代：明

山苍苍兮白云，谷窅窅兮夕氛。鸿高飞兮远逝，蝉薄暮兮空闻。汎木兰兮容与，隐薜荔兮氤氲。纷吾老兮既拙，担相从兮夫君。
山水扇面
作者：王恭
朝代：明

茅舍青山少四邻，萧条苔径绝红尘。相逢试问山中事，老向林泉有几人。鸟外垂阳覆石矶，隔江晴翠晒行衣。苍苔野径柴门尽，相对云山共息机。夕阳溪上掩荆关，渔浦风村杳霭间。莫学林僧解忘世，有钱莫买沃州山。
山水扇面·其一
作者：王恭
朝代：明

茅舍青山少四邻，萧条苔径绝红尘。相逢试问山中事，老向林泉有几人。
山水扇面·其三
作者：王恭
朝代：明

夕阳溪上掩荆关，渔浦风村杳霭间。莫学林僧解忘世，有钱莫买沃州山。
山水扇面·其二
作者：王恭
朝代：明

鸟外垂阳覆石矶，隔江晴翠晒行衣。苍苔野径柴门尽，相对云山共息机。
山窗夜雨
作者：王恭
朝代：明

深涧垂萝暗竹房，半枝残烛雨声凉。萧条树叶千峰里，不独啼猿断客肠。
山行逢故人坟
作者：王恭
朝代：明

系马荒林下，萧条对古坟。伤心逢断碣，挥泪读遗文。宿草今谁泣，清？不可闻。空馀三尺剑，落日挂楸枌。
山行逢故人坟
作者：王恭
朝代：明
体裁：五言律诗

系马荒林下，萧条对古坟。伤心逢断碣，挥泪读遗文。宿草今谁泣，清�不可闻。空馀三尺剑，落日挂楸枌。
山行闻樵歌
作者：王恭
朝代：明

樵歌何处响，迢递白云深。袅袅潭边起，萧萧空外音。何须谐律吕，即此是讴吟。却厌青楼曲，商音摅暮林。
山路见落花
作者：王恭
朝代：明

野花垂岭口，无主亦芳菲。色映林僧帽，香随木客衣。凄凉？折去，零落鸟衔归。日暮行人绝，山风吹更飞。
山路见落花
作者：王恭
朝代：明
体裁：五言律诗

野花垂岭口，无主亦芳菲。色映林僧帽，香随木客衣。凄凉�折去，零落鸟衔归。日暮行人绝，山风吹更飞。
山路闻鹧鸪
作者：王恭
朝代：明

朝入翠微畔，钩辀雨外鸣。声声行不得，去去若为情。苦竹湘南驿，黄茅岭外程。乡心正无那，闻尔泪沾缨。
屿南宿别贡士林执中
作者：王恭
朝代：明

红烛离堂酒半醒，骊歌今夕若为听。故人好是身随桂，浮客空嗟迹类萍。花屿晚钟湖上别，凤台春树梦中青。应知昼绣长林下，白首还来到玉瓶。
屿南林公谷寿自号云外道人上清方壶为写茂林云外图索余题其上
作者：王恭
朝代：明

屿南山水新宁少，况是君家茂林妙。林间潇洒薜萝衣，双舄飘然淩翠微。连岚过雨看城黛，片片云来度沧海。谁识孤云是此心，此心更在孤云外。萧散无心任去来，因风几度到瑶台。暝随西顶龙飞去，晴带空江鹤共回。自言放浪云林久，大道由来贱刍狗。曲几冥看老氏书，衡门静对先生柳。乐山楼上兴悠悠，遥惟却卷横湖秋。一声长笛飞霜里，云影离离半寒水。壶公醉墨天下闻，况是仙都鸾鹤群。而余大梦独未觉，不知云为君兮君为云。
岁宴别施伯予还冶城甥馆
作者：王恭
朝代：明

沂泗不可极，河汾亦悠悠。真源了无迹，谁知溯其流。爱尔尚苦节，担簦适来游。披荒得微路，稍见窥前修。尔家新宁墅，来往冶城秋。夜雨梦甥馆，残灯忆家楼。臈日湖上别，北风吹布裘。寒山对绿酒，大雪飘行舟。我有跌宕怀，翻然积离忧。临岐叹孤凤，去去鸣丹丘。
岁暮岱峰同龙门漫士留别高景度先辈
作者：王恭
朝代：明

龙门岁晚惜同心，迢递龟峰远更寻。残雪乱山频对酒，白云芳草又分簪。离堂夜烛猿声断，别路江枫雁影深。名下只今多俊逸，临岐高唱比南金。
度白鹤岭
作者：王恭
朝代：明

鹤岭翠微分，山行半白云。停骖不忍去，前路市声闻。
建安王彦真善墨竹道遇新宁林彦时写岁寒烟雨为别索余就题其上
作者：王恭
朝代：明

黄鹤久为别，苍茫云海涯。青鸾尔何来，婉娈湘山期。烟雨变丛色，虚心独华滋。于焉脱节劲，岂逐春华萎。二十五清弦，一弦一悽其。鸾惊复分去，鹤怨仍伤离。纵使鸾鹤悲，终归集瑶池。梧树秋不实，天霜落寒威。谁能慰孤凤，日夕恒苦饥。缄情寄幽梦，忆君苍筤枝。
张良进履
作者：王恭
朝代：明

嬴君震六合，侯国日已隳。区区相韩心，忠愤不得施。道逢庞眉叟，感激心内知。屈体但长跪，忍性能自卑。丈夫有远略，小节宁顾之。慇勤袖简册，可为王者师。终然辟谷去，永与赤松期。秪今圯桥道，千载令人思。
张节推存心堂
作者：王恭
朝代：明

形妙结元化，虚灵独函中。瀰漫八弦内，廓尔天地同。以言道自守，了与真源逢。澄明烛万变，百体俱随从。外视失初性，荡然若乘空。谁应静夜气，复与灵台通。若人抱月神，日夕怀深衷。常虑爱物浅，思将拯疲癃。名堂有远意，岂帷昌厥躬。
归鸟
作者：王恭
朝代：明

片影云边没，孤声月下微。云霄千万里，何似故巢归。
彦魁题梅
作者：王恭
朝代：明

霜花映水夜含虚，画角声中片月孤。一自罗浮清梦觉，又随香影到西湖。
征妇怨
作者：王恭
朝代：明

夫婿远从征，云中路几深。作旗馀帐帛，买剑断钗金。被绣香兰浅，妆奁凤影沉。年年衣上泪，随恨寄寒砧。
忆山中精舍
作者：王恭
朝代：明

一从巾舄别林扃，清梵香台梦里经。遥想秋来风露冷，芭蕉抽叶几回青。
怀刘君弟从京口军
作者：王恭
朝代：明

别离江上语依依，黄叶原头雪渐飞。孤剑独随边将远，封书遥寄塞鸿归。兰陵夜静休闻笛，北固天寒正捣衣。何处看云倍惆怅，野？湖水旧山扉。
怀刘君弟从京口军
作者：王恭
朝代：明
体裁：七言律诗

别离江上语依依，黄叶原头雪渐飞。孤剑独随边将远，封书遥寄塞鸿归。兰陵夜静休闻笛，北固天寒正捣衣。何处看云倍惆怅，野�湖水旧山扉。
怀安蒋明府望云思亲卷
作者：王恭
朝代：明

马上闽关若太行，白云飞处似河阳。宁教带雨将归梦，莫更因风度远乡。亲舍几回空外忆，宦情偏向此中忘。遥知吏散棠阴下，柱笏行看欲断肠。
怀画史林景时
作者：王恭
朝代：明

故人何处住，独树孟家邻。水墨今谁重，云泉我共贫。襟期多古意，交态任时人。醉里从挥洒，无钱奉老亲。木墨人皆羡，承平祗布衣。云山随处写，乡树暂时归。两地愁看月，孤村独掩扉。幽期应早计，何事久相违。
怀画史林景时·其一
作者：王恭
朝代：明

故人何处住，独树孟家邻。水墨今谁重，云泉我共贫。襟期多古意，交态任时人。醉里从挥洒，无钱奉老亲。
怀画史林景时·其二
作者：王恭
朝代：明

木墨人皆羡，承平祗布衣。云山随处写，乡树暂时归。两地愁看月，孤村独掩扉。幽期应早计，何事久相违。
思诚斋为曾照磨赋
作者：王恭
朝代：明

冲漠窅无眹，苍苍但幽玄。仲尼既摽本，兹道常豁然。末流矜小智，百伪汨其天。达人贵精一，思将体乎乾。斋居澹而默，万汇纷我前。浑沦灵台奥，缅尔太极先。众妙倏有契，洞然冰鉴悬。始从勿妄语，终以谐圣贤。谁欤洓水翁，千载感微言。
总赋山阴十咏
作者：王恭
朝代：明

泮林才子多爱山，吏书共往青萝间。洙泗河汾恣探历，天根月窟穷跻攀。振茏玉树分岚岭，一室寥寥是心境。龙吟绝涧静琴声，雁落曾标慧灯影。石林精舍梵钟微，垂萝叶暗桐阴稀。负薪扣角非同调，解听书声忘却归。有时散帙烟霞表，澹澹长空际飞鸟。江心潮没一峰浮，石首云间众山小。青幔红桥酒瓮香，江蓠初绿棹歌长。相逢白发非春事，忆昔金门是夕郎。倾壶采秀多狂趣，世人那得知其故。赤霄麟凤伫翱翔，莫忘山阴读书处。
悼邻妇
作者：王恭
朝代：明

入水江有鱼，采山林有木。栖栖东邻孀，悲凉守空屋。年荒鬻钗钏，服食恒不足。虽有膝下儿，身为富人仆。浮生几何时，奄忽风中烛。一旦寿命终，萧条但床蓐。骨肉已不收，亲情复谁哭。徒然束缚去，瘗彼沙冈麓。为问里中豪，畴能念穷独。姬文昔埋胔，千载耀芳躅。
感怀
作者：王恭
朝代：明

不弹贡禹冠，不结萧朱绶。几处移家任转蓬，半生失路唯耽酒。兔园挟策也徒然，欲逐长沮学种田。秋风四面相如壁，旧物空馀子敬毡。异乡沦落无朋友，论交昨日今何有。误将偃蹇对时人，岂谓新知不忠厚。万事萧然一布衣，白头梦想故山薇。抱琴欲奏猗兰曲，目送云天一雁飞。
慈乌
作者：王恭
朝代：明

朝天寒陇莫霜林，来往长悬反哺心。借女庭前双栗树，空山不用结巢深。
投诗
作者：王恭
朝代：明

重帘空见月昏黄，络纬啼来也断肠。
几度系书君不答，雁飞应不到衡阳。
折荼蘼
作者：王恭
朝代：明

手挽长条刺拂衣，淡黄疏白共芳菲。五陵年少无拘系，落尽残香未肯归。
拟卢允言晚次鄂州
作者：王恭
朝代：明

日夕卸帆黄鹤浦，三湘夜色带霜天。风鸣岸叶潮初落，月到船窗客未眠。邻笛凄凉临野水，驿楼迢递隐江烟。年年踪迹犹萍梗，肠断孤云若个边。
拟古
作者：王恭
朝代：明

明月照我室，揽衣起中堂。北风卷帷幔，罗袜微有霜。崇兰委芳质，寒螀鸣近床。平生所亲者，宛在天一方。相思无由理，况此寒夜长。单居易为感，不觉涕沾裳。
拟唐储光羲题陆山人楼
作者：王恭
朝代：明

爱尔幽栖处，楼居水木清。松高清鹤梦，竹密助猿吟。帘捲山光入，窗虚日色明。独惭官府系，临眺不胜情。
拟唐刘文房青溪口送人归岳州
作者：王恭
朝代：明

青溪柳色动离愁，江水苍茫送客舟。两岸断烟看踯躅，半天微雨听钩辀。洞庭月傍君山晓，湘浦云兼梦泽流。归去故园如忆别，秋风应倚岳阳楼。
拟唐姚合赠王尊师
作者：王恭
朝代：明

羽客吹笙何处去，黄花古路薜萝间。寥寥鸡犬云中室，渺渺烟霞海上山。白鹤夜归经欲尽，黄粱秋熟梦初还。尘生未免缘浮累，几度逢师每厚颜。
拟唐张文昌送汀州元使君
作者：王恭
朝代：明

出临汀守承恩重，驲路遥遥几日程。五马不辞为郡远，一麾应是到官清。鄞江地古铜盐富，闽徼天寒瘴疠轻。但使政平公事少，木樨花下日闲行。
拟唐王仲初边上送故人
作者：王恭
朝代：明

羌笛与铙歌，相逢奈别何。关河孤梦断，边地几人过。沙碛鸿声小，轮台雪片多。看君马上去，？取醉颜酡。
拟唐王仲初边上送故人
作者：王恭
朝代：明
体裁：五言律诗

羌笛与铙歌，相逢奈别何。关河孤梦断，边地几人过。沙碛鸿声小，轮台雪片多。看君马上去，�取醉颜酡。
拟唐王摩诘积雨辋川庄上
作者：王恭
朝代：明

石林迢递辋川斜，积雨烟空见枣花。翠壁红泉分鸟道，白云芳草半人家。木兰柴口朝行药，白石滩边暮浣纱。缨冕向来真外事，欲从林叟问烧畬。
拟唐祖咏江南旅情
作者：王恭
朝代：明

支离那可道，摇落倍凄然。归梦将秋月，愁心对暮天。吴山苍霭断，楚树白云连。日夕凉风动，乡原若个边。
拟唐祖咏苏氏别业
作者：王恭
朝代：明

忘机依别墅，丰水带南山。野竹连孤屿，溪云伴独閒。鹿鸣花外去，鹤梦雨中还。寂寂何人到，年年但掩关。
拟唐祖咏题韩少府水亭
作者：王恭
朝代：明

少府爱清晖，孤亭近翠微。石林娱晚坐，池水净风扉。野鹿衔花过，溪云带鸟归。何须谢缨冕，临眺始忘机。
拟唐窦遗夏夜宿表兄宅话旧
作者：王恭
朝代：明

茉莉花香暑露清，芰荷高馆月微明。伤心欲话他年旧，握手空惊此日情。青镜流年头共白，绿樽深夜酒同倾。预愁别路枫洲外，千树蝉声送客行。
拟唐贾岛题李疑幽居仍次韵
作者：王恭
朝代：明

爱尔幽栖处，清凉水竹园。远山频对酒，芳草独开门。卷幔通云影，横琴拂石根。仙源只如此，相对更何言。
拟唐韦应物赋得暮雨送李胄
作者：王恭
朝代：明

江城分手处，夕雨更沈沈。野树含滋色，层峰没翠岑。空濛关塞远，飘泊海门深。送别情无限，丝丝泪染襟。
拟唐韩君平送长沙李少府入蜀
作者：王恭
朝代：明

世路何如蜀道难，临岐谁不怅离颜。湘潭骑影寒流外，巫峡猿啼夕照间。夜火锦城江上驿，暮云剑阁鸟边山。秋来应有相思梦，莫惜音书寄往还。
拟唐高适送郑侍御谪闽
作者：王恭
朝代：明

闽川今谪去，惆怅复离群。别梦逢京雨，愁心住楚云。猿声闽树远，帆影越江分。圣主恩波重，多才不弃君。
拟早朝
作者：王恭
朝代：明

钟鼓金门曙，千官列雁行。西山含落月，北阙映初阳。御柳蓬莱色，宫花太液香。袖中有三策，思欲上君王。
拟游君山寺
作者：王恭
朝代：明

独向巴陵上小舟，君山迢递镜中浮。猿啼古木云边迥，鸟度灵花象外幽。烟磬夜寒云梦月，天香朝泛洞庭秋。更随野衲看灵异，惆怅皇英墓下游。
拟游天台山
作者：王恭
朝代：明

赤城霞气映层标，华顶遥临见石桥。更到谢公登览处，泉声山影晚萧萧。
拟游洞庭
作者：王恭
朝代：明

微风孤棹洞庭游，千里沧波一镜秋。连雁远钟云梦泽，断猿残笛岳阳楼。巴陵雨霁君山出，蜀道冰消楚水流。欲吊重瞳何处是，苍梧瑶瑟不胜愁。
拟登金陵凤凰台
作者：王恭
朝代：明

高台犹有凤凰名，台下金河绕帝庭。淮水漫流千古恨，钟山还带六朝青。风樯积雨丹阳渡，酒幔寒花白下亭。欲把一杯招李白，海天霜雁晚冥冥。
拟题古山寺
作者：王恭
朝代：明

灵源飞鸟外，崱顶翠蒙茸。雪覆经春叶，云残渡壑钟。逢僧留半偈，习静爱中峰。自笑红尘里，谁能寄远踪。
拟题黄鹤楼
作者：王恭
朝代：明

黄鹤山前黄鹤楼，楼前江水古今流。英雄寂寞馀芳草，鹦鹉凄凉但远洲。汉口月明鸿影度，武昌云断笛声秋。行人更莫频登览，铜辇时逢帝子游。
挽僧
作者：王恭
朝代：明

人间？久住，只履独西归。夜雨虚禅座，寒山葬衲衣。鸽栖青草塔，猿吊白云扉。从此无期会，空令泪欲挥。
挽僧
作者：王恭
朝代：明
体裁：五言律诗

人间�久住，只履独西归。夜雨虚禅座，寒山葬衲衣。鸽栖青草塔，猿吊白云扉。从此无期会，空令泪欲挥。
挽僧
作者：王恭
朝代：明

双树经行处，空怀结净因。松声禅榻夜，苔色影堂春。如意闲孤月，袈裟积暗尘。空门了生灭，尘世独沾巾。
挽僧
作者：王恭
朝代：明

禅室焚香夜坐同，寺前新塔起悲风。浮云自是同生灭，空使行人哭远公。
挽方山上人
作者：王恭
朝代：明

新塔荒山生野烟，飘然只履向何天。禅家自是无生灭，尘世空馀有泪悬。
挽方山阐维那
作者：王恭
朝代：明

双树花飞送断香，六时经梵转凄凉。青山何处堪垂泪，残月疏钟下影堂。禅心无住复无依，何处飘飘只履归。想是石桥西畔去，寒林空葬旧僧衣。来本无心去即休，他时何处更同游。可怜施食台前鸟，任是无情也解愁。翠竹黄花何处寻，一团蒲草夜堂深。骊珠忽度恒河水，空使浮生哭道林。
挽方山阐维那·其三
作者：王恭
朝代：明

来本无心去即休，他时何处更同游。可怜施食台前鸟，任是无情也解愁。
挽方山阐维那·其四
作者：王恭
朝代：明

翠竹黄花何处寻，一团蒲草夜堂深。骊珠忽度恒河水，空使浮生哭道林。
挽方山阐维那（二首）
作者：王恭
朝代：明

双树花飞送断香，六时经梵转凄凉。青山何处堪垂泪，残月疏钟下影堂。
挽方山阐维那（二首）
作者：王恭
朝代：明

禅心无住复无依，何处飘飘只履归。想是石桥西畔去，寒林空葬旧僧衣。
挽晋安何文学被役卒辽东
作者：王恭
朝代：明

故乡宁不死，嗟尔没边州。野水辽天远，寒山海树秋。芳城书店悄，残日穗帷幽。惆怅吞声别，谁堪久泪流。
挽晋安何文学被役卒辽东
作者：王恭
朝代：明
体裁：古风

故乡宁不死，嗟尔没边州。野水辽天远，寒山海树秋。芳城书店悄，残日繐帷幽。惆怅吞声别，谁堪久泪流。
挽林医敬仲殁爪蛙图
作者：王恭
朝代：明

君怀秦缓术，埋骨向扶桑。昔卖人间药，今修地下方。魂飞随汉使，客葬感夷王。此日龙门道，清？益断肠。
挽林医敬仲殁爪蛙图
作者：王恭
朝代：明
体裁：五言律诗

君怀秦缓术，埋骨向扶桑。昔卖人间药，今修地下方。魂飞随汉使，客葬感夷王。此日龙门道，清�益断肠。
挽林隐逸
作者：王恭
朝代：明

家住双旌久不回，一瓢江上独倾怀。篝灯坐听风林雨，穗帐閒荒药径苔。西州别后羊昙泣，楚泽春深宋玉哀。我欲持觞酹芳草，夕阳何处是泉台。
挽林隐逸
作者：王恭
朝代：明
体裁：七言律诗

家住双旌久不回，一瓢江上独倾怀。篝灯坐听风林雨，繐帐閒荒药径苔。西州别后羊昙泣，楚泽春深宋玉哀。我欲持觞酹芳草，夕阳何处是泉台。
挽梅江陈以仁先辈
作者：王恭
朝代：明

龙峰耆旧几人存，独客心悲不忍论。华表鹤归尘梦远，少微星坠海云昏。留宾别馆空悬榻，点易寒窗静掩门。零落为君歌薤露，行人无泪也销魂。
挽江山陈仲晋
作者：王恭
朝代：明

墨绶新悬鬓己皤，宦游西上易蹉跎。青山竟掩孤坟在，浮世仍传并秀多。门柳不堪愁里赋，琴台谁忍醒时过。愧无公子鱼肠剑，挂向空林野树柯。
挽词（二首）
作者：王恭
朝代：明

湿云如醉护轻尘，黄蝶东风满四邻。
新绿只疑销晓黛，落红犹记掩歌唇。
舞楼春去空残日，月榭香飘不见人。
欲觅梨云仙梦远，坐临芳沼独伤神。
挽送校尉
作者：王恭
朝代：明

驰逐三军出楚关，白头慈母望生还。归魂不到闽溪月，飞度临濠若个山。
挽道士
作者：王恭
朝代：明

云卧山房秋草青，步虚声断月冥冥。凄凉行到空坛上，拾得松间旧鹤翎。
挽邢逸民
作者：王恭
朝代：明

流落衣冠没，他乡几度春。青山行卖卜，白首坐忘贫。昔爱林中酒，今为草下尘。平生数行泪，为尔独沾巾。
挽镏牧
作者：王恭
朝代：明

龙阳孙子参军裔，簪绂承家世已长。千里河流通地脉，一天奎壁焕星潢。衣冠况复明三礼，文采唯应备九章。华馆朋来秋寂历，枫江云断夜凄凉。贾生年少人皆惜，李贺才多世共伤。新垄渐随蒿里没，旧书犹带泮林香。云迷花屿空飞梦，月暗满江更断肠。惆怅筹峰峰下路，一回行到一沾裳。
挽陈子贤
作者：王恭
朝代：明

清猿血滴泉中夜，山灵怨死薜萝罅。辛夷吹烟香径斜，鬼灯明灭寒泉泻。玉楼帝遣迎仙魄，剑挂残星冷枝碧。落月衣寒地下秋，海天梦断桐花夕。
挽陈方山先辈
作者：王恭
朝代：明

七闽冠盖盛繁华，白首温陵独寄家。爱客尚悬高士榻，隐居唯种故侯瓜。归魂杳杳乡林晚，旅榇迢迢驿路赊。谁料别来成叹逝，九原长望使人嗟。
挽陈方山先辈
作者：王恭
朝代：明

清朝遗老旧参军，几处移家远世纷。白马公孙何事业，青袍书记向来闻。西风野水山阳笛，秋草黄花郭外坟。零落异乡空有泪，凭谁书记岊江云。
挽鳌峰十二明
作者：王恭
朝代：明

伤心叹逝恨千重，云想秋衣月想容。青草泉门今独闭，绿樽池馆几时逢。棋山访寺馀残雪，花屿寻春有旧踪。何处临风堪洒泪，沙头南望见鳌峰。
挽黄山周正卿
作者：王恭
朝代：明

与君相识便相知，却叹相逢最后时。沧海几回明月夜，黄山终负薜萝期。秋风野水寒猿断，落叶荒原吊客悲。遥想泉台今不恨，传家应有凤毛奇。
挽黄蘖大休上人
作者：王恭
朝代：明

只履复还西，令人忆我师。空门了生灭，尘世漫凄其。驯鸽栖新塔，灵花落故枝。愁来双树下，空有泪如丝。
捣衣
作者：王恭
朝代：明

独抱清砧冷，那堪捣夜阑。泪飘双杵落，愁绝一灯残。烟月闺中趣，风霜塞上寒。年年空寄远，相忆恨漫漫。
摘兰
作者：王恭
朝代：明

寂寞深林野水滨，可怜开落不逢人。知音更有谁堪赠，持与湘南放逐臣。
放歌行酬林逸人良箴
作者：王恭
朝代：明

拂郁促刺三十秋，过眼光阴如水流。黄金白璧果何物，世人见我如云浮。蹇衣太行屹巉绝，瞿塘逆水无行舟。君山洞庭濯双足，石镜香炉时一游。苍梧隔云叫虞舜，湘灵无声风雨愁。遥望金陵道，葱葱郁佳气。锦袍白马竞时来，翠华阁道连天起。又向秦中登太华，黄河一发天边泻。三峰连绵不可攀，中有长生解飞者。结交广成子，招邀洪崖翁。口含明月驻精魄，身骑白鹿回飙风。笑誇蓬莱指绝顶，更历元始窥鸿濛。羽人如云集星宫，三十六帝俱雍容。帝前玉狗声唁唁，帝旁侍女宫衣红。小臣手擎绿字封，拜咨元父隳丹衷，愿为下土招扬雄。扬雄才大人稀识，穷巷苍苔少行迹。车驰马走长安城，扬雄与人无世情。明当携手天门归，青霓为裳紫霞衣。朝饮天池暮沆瀣，下视九土如尘微。
故人陈孟敷董教三衢适以事归未几亟还竟弗获面使人怏怏故有是作
作者：王恭
朝代：明

朝济越江帆，莫投冶城郭。寒日衣上残，微霜草头落。城南种柳春复春，几度经过忆故人。故人得官未得意，青袍束带聊裹身。萧条客舍三衢里，一片柯山对乌几。得钱便买浙江鱼，浑家衣食公田米。忽闻君来喜不定，几日狂歌候萝径。斗酒空馀别后期，扁舟祗是山阴兴。如何归骑太匆匆，冠盖纷纷祖钱同。嗟予参差忽不见，怅望青天飞塞鸿。
文石江村
作者：王恭
朝代：明

独树断？头，天空水自流。人家分岛屿，鱼艇半沧洲。海色将帆莫，潮声入户秋。为怜鱼蟹美，长醉酒家楼。
文石江村
作者：王恭
朝代：明
体裁：五言律诗

独树断�头，天空水自流。人家分岛屿，鱼艇半沧洲。海色将帆莫，潮声入户秋。为怜鱼蟹美，长醉酒家楼。
文石渔家
作者：王恭
朝代：明

海国春鸿外，人烟尽木乡。潮生孤屿没，月出白沙凉。夜火邻鲛室，云帆拂蛎房。从来少耕种，辛苦坐沧浪。
文笔山房为延平郡造士朱员赋
作者：王恭
朝代：明

文笔山深隔翠微，清晖迢递映书闱。门临绝涧逢人少，帘捲孤峰见雁飞。四壁泉声喧午梦，半檐藤影落秋衣。镡津自昔多才俊，词翰如君世所稀。
斋居喜故人陈希召见过仍别去
作者：王恭
朝代：明

劳君轩佩问荆扉，客里相逢思转迷。芳草断云惊别久，青山明月旧游非。瀛洲迢递愁中望，海树苍茫鸟外微。别后思君何处是，荒原残日草依依。
斋居喜故人陈希召见过仍赠别云
作者：王恭
朝代：明

积雨卷幽幔，闭门闲苔色。病起离心正郁陶，出门喜见同袍客。行客遥从海上来，春风两袖无尘埃。乍开深竹沿花径，更扫闲云坐石苔。悠悠烟水芳村下，也似萧条孟诸野。几度空吟碧海秋，一壶具醉西斋夜。怜君幽隐在瀛洲，海屿壶山惬胜游。篱下长栽陶令菊，兴来复上谢公楼。仙人峰上近何如，此去逢人好寄书。莫将梦入青云者，忘却秋风扬子居。
斋居喜故人陈希召过仍送别云
作者：王恭
朝代：明

相思飞鸟外，海树共春云。岐路谁知己，空斋独见君。故情犹恋恋，别思又纷纷。相送无穷恨，壶山向夕曛。
新燕
作者：王恭
朝代：明

乌衣何处别，迢递落春塘。旧垒逢新主，空帘见夕阳。水芹沾嘴活，烟柳拂衣香。何必吴宫树，秋风亦断肠。
新燕
作者：王恭
朝代：明

海燕双飞下柳塘，主家台榭已荒凉。玉窗绣户春云外，不忍翻飞过别墙。
新秋有怀
作者：王恭
朝代：明

梧桐覆金井，镜水澄秋碧。商飙忽来过，一叶凉萧索。落叶尚号蝉，芳山复鸣鵙。夕露生我衣，天河夜深白。惆怅思远人，沧洲坐来隔。
新秋送别
作者：王恭
朝代：明

故人此别隔关河，况复新秋一雁过。明日征帆何处泊，断蝉衰柳夕阳多。
方壶渔隐图
作者：王恭
朝代：明

沧波深不极，孤棹独容与。白发尚渔竿，何心恋圭组。翛然水木兴，浩荡沙鸥侣。回首莓苔峰，苍茫夜来雨。
方壶竹
作者：王恭
朝代：明

一鹤东飞出楚云，手携湘绿下入群。几多金薤琳琅影，散入秋声夜夜闻。
方氏日趣轩
作者：王恭
朝代：明

端居适清暇，爱此林中屋。晼晚田圃间，优游会心目。春风始萌达，秋草萋已绿。玄蝉号树枝，岁事已闻促。始自感物候，终然媚幽独。物淡境自忘，心閒意方足。浮荣岂不顾，安命良无欲。缅怀柴桑人，临风伫芳躅。
无声诗趣赠林质斋画史
作者：王恭
朝代：明

风流摩诘居辋川，在官也或思材贤。兴来解作有声尽，醉后无声诗更玄。长林才子非常调，却与蓝田共心窍。乾坤意气转清冷，散落天机发神妙。居庸雪花凝不开，紫云二室连嵩台。萧条三峡流泉去，倏忽空江秋雨来。夕林返照缘原骑，残叶疏钟隔村寺。郎官湖上酒满船，浣花溪口驮驴醉。权门列戟揖清芬，众史骈肩迥不群。朕墨远过曹氏子，羸裎偏动宋元君。閒居委巷尘踪少，藐视千金一毫小。耻随延寿枉蛾眉，懒学边鸾媚花鸟。湘山湘水别来深，忆昔王门遇赏音。白首回家无长物，黄花满径与孤琴。别离已久重携手，自笑无钱可沽酒。扫素含毫不作难，为貌山林布衣丑。
无酒
作者：王恭
朝代：明

三径无资鬓已皤，一瓢閒却在烟萝。何时得遂弦歌兴，尽遣公田种术多。
早寒
作者：王恭
朝代：明

客舍迎寒独未归，白云乡树远依依。西风黄叶如相识，故向山阳笛里飞。
早秋怀林良箴因忆东峰诸上人
作者：王恭
朝代：明

正月孤帆别远津，秋风林下忽沾巾。他乡久住愁双鬓，故国遥看隔几尘。江海又逢初下叶，关河同是未归人。坐来更忆东山赏，共对閒僧话夙因。
明妃曲
作者：王恭
朝代：明

行行出塞门，饮血思长安。穹庐冻不暖，雪飞边草乾。汉国回头没，严霜镜中寒。金铛煮羊酪，强接单于欢。夜半雁声急，琵琶哀自弹。
明老赋万石岗
作者：王恭
朝代：明

苍山西来争骏奔，众峰独有筹山尊。连岗陂陲走□陆，参错万山如云屯。我疑秦人鞭石走，平与人家作原阜。又疑仙子遣羊群，有形猛若猛兽蹲。乃知元气自凝结，异状奇姿寒突兀。□□不牣白云根，晓雾长迷玄豹穴。曾闻山下有高坟，彭城馀庆多子孙。声名能与崇岗并，他日当为万石君。
明老题梅
作者：王恭
朝代：明

东阁高人不见寻，孤芳只合老山林。知心尚有青天月，照见岁寒冰雪心。
春初忆故人
作者：王恭
朝代：明

杨柳初青雁北归，海天愁思共依微。青山怅别频劳梦，野馆逢人欲换衣。花外看云孤兴远，溪边对酒故人稀。相思更有前期在，未必同心与愿违。
春原牧马图
作者：王恭
朝代：明

芳草满春原，青骊度郭门。回看天厩上，若个是承恩。